Қўрқув юрагимизни қамраб олди!\nРоссияда ўзбекистонлик меҳнат муҳожирлари орасида ўз жонига қасд қилиш ҳолатлари кўпайди.\nРоссиянинг Владимир шаҳар изоляторида яна бир Ўзбекистон фуқароси ўз жонига қасд қилди.\n7 сентябр куни кечки пайт Владимир шаҳар вақтинчалик ҳибсда сақлаш изолятори ходимлари камералардан бирида чойшабдан ясалган сиртмоқда осилиб турган шахснинг мурдасини топишди.\n“У 29 ёшли Ўзбекистон фуқароси экан”, дейди Озодликка Владимир вилояти Тергов қўмитаси ахборот маркази раҳбари адлия полковниги Ирина Минина.\n- Исми Алишер Сувонов экан. У 1 сентябр куни майда қонунбузарликда айбланиб ҳибсга олинган ва 4 сентябр куни суд уни вақтинча қамоқда қолдириш тўғрисида ўз қарорини чиқарган. Яқин кунларда уни тергов изоляторига ўтказишлари керак эди. Дастлабки тахминларга кўра, у ўз жонига қасд қилган. Унинг камераси ва ҳодиса жойидаги вазият ўрганилгандан кейин шундай хулоса чиқарилди. Лекин тергов давом этмоқда, барча изолятор ходимлари сўроққа тутилмоқда ва экспертларнинг якуний хулосаси эълон қилинганича йўқ,- дея маълум қилди Тергов қўмитаси расмийси Ирина Минина.\nРасмий Алишер Сувоновнинг ўз ҳаётига қасд қилганига руҳий кечинмалари сабаб бўлиши мумкинлигини тахмин қилди. “Камерадошларининг айтишига қараганда, Алишер яшашни истамаётгани ҳақида бир неча маротаба гапирган”, дея қўшимча қилди адлия полковниги Ирина Минина.\nВладимир вилояти Тергов қўмитаси ходими бундай ҳолат шаҳар изоляторида анчадан буён содир этилмаганини айтишига қарамасдан Россиянинг турли ўлкаларида ўз жонига қасд қилаётган ўзбекистонликлар ҳақида хабарлар келиши тўхтамаётир.\nКуни кеча Волгоград вилоятида икки нафар ўзбек йигити ўзини осиб ўлдирди; 4 август куни Москвада иш топа олмаган 34 ёшли фарғоналик Абдумалик исмли йигит Фарғонада қолган оиласини боқа олиш имконияти йўқлигидан қўлидаги қон томирларини кесиб ташлаган ва маҳаллий врачлар кўмагидагина тирик қолган; шу йилнинг 8 февралида Николаев вилояти Вознесенск шаҳрида жойлашган теплицалардан бирида ўзини осиб ўлдирган Ўзбекистон фуқароси мурдаси топилган; ўтган йили июл ойида 35 ёшли Асқар Мамадалиев Москвадаги Отрадное метро бекатида поезд остига ўзини ташлаб ўлган... Бу каби мисолларни кўп келтириш мумкин.\nМутахассислар ва терговчилар санаб ўтилган фожеаларнинг деярли барчаси моддий ночорликдан келиб чиққанини таъкидлашмоқда.\nМосквада 10 йилдан бери мардикорлик қилиб юрган хоразмлик Муроджон Россияда ўзбеклар орасида суйиқасдлар сонининг кўпайишини биринчи навбатда уларнинг вужудини қамраб олган, қон-қонига сингиб кетган қўрқувда, деб билади.\n- Нима бўлганини билмадим-ку, у ерда ҳар хил положение бўлиши мумкин. Ёш болалар-да, қўлидан тузук бир иш келмайдиганларда шундай фикр пайдо бўлади. Менда, масалан, ундай фикр умуман пайдо бўлмайди: пулимни қандай бўлса ҳам оламан. Лекин бунга сабаб кимга мурожаат қилишни билмаслиги бўлиши мумкин.\nЯна бир тарафи – ўзлари қўрқади, ўзларига ишонч йўқ. Ҳар бир одам яшашни яхши кўради. Лекин болаларимизни оддий гап билан қўрқитиб қўйган. Ўзларида қўрқув кўп. Лекин буларда қўрқув олдин бўлмаган. Секин-секинлик билан, юрагидан олиб гап билан қўрқитган. “Мана пулингни бермасдан кўчага чиқариб юборамиз, ишсиз кўчада қолишинг мумкин”, дейди. Кейин йигитлар фикрлаш қобилиятини ўзгартириб қўрқишга тушишни бошлайди. “Пулим еб-ичишга етса бўлди”, дейди. Бориб-бориб ким нима деса, шуни қиладиган одам бўлиб қолади булар, - дея ўз фикрини билдирди 37 ёшли хоразмлик мардикор Муроджон.\nМуроджон, шунингдек, калласида ўлим ҳақида фикрларнинг мутлақо йўқлигини ўй-ҳаёли доимо яқинлари, фарзандларида эканини гапиради.\nТула вилоятида анчадан бери меҳнат қилиб келаётган 44 ёшли Тожикистоннинг Ғончисидан бўлган Болтавой ака кўп маротаба оғир вазиятларга тушган, кўп маротаба алданган. “Лекин ҳатто шу вазиятларда ўз жонимга қасд қилиш ҳаёлимга ҳам келмаган”, дейди у.\n- Ўз жонига қасд қилиш Худога қасд қилгандек гап. Бошқа йўллари бор. Инсон ҳар қандай тугун йўлдан чиқиб кетиши мумкин. 7-8 йилдан бери Россияда келиб-кетиб ишлайман, Худога шукур! Ҳа, оғир кунлар ҳам бўлди, пулимизни ололмаган вақтимиз бўлди ёки кетишга, билетга пулимиз йўқ вақтлар бўлди. Лекин токи инсоннинг ўзидан ўтмаса биров сизга ҳеч қандай ёмонлик қила олмайди. Ҳаммамиз бу ерга ишлагани келамиз, тўғрими? Шундай экан 4-5 иш бўлмадими – ўзимизнинг инсонлардан - ўзбек, тожиклардан ёрдам сўраб, олдига уялмасдан бориш керак. “Шундай положениега тушдим”, деса иложи борича “Мана мени ёнимда ишла” ёки “Йўлингга, ейишинга, ётоғингга пул бераман”, дейди. Ўзимизнинг мусулмонлардан любойи ёрдам беради ҳозир, чунки ҳаммамиз шу аҳволга тушганмиз,- дейди Болтавой ака.\nФедерал статистика хизмати келтирган маълумотга кўра, Россия нафақат мигрантлар сони ва аҳоли орасида ўлим даражаси юқорилиги билан, балки ўз жонига қасд қилиш кўрсаткичлари бўйича етакчилик қилаётган мамлакатлар сирасига киради. 2010 йилда Россияда ҳар 100 минг кишидан 23 киши ўзини ўзи ўлдирган.\n1991 йилдан буён ўсиб борган бу кўрсаткич сўнгги йилларда камайиб бораётганига қарамасдан, мутахассислар ўз жонига қасд қилиш ҳолатлари Россияга иш излаб келган меҳнат муҳожирлари орасида кўпайиб бораётганини таъкидлашмоқда.


TIB.UZ / КЎРИШ ҚОБИЛИЯТИНИ НИМАЛАР ПАСАЙТИРАДИ? - TIB.UZ\nКЎРИШ ҚОБИЛИЯТИНИ НИМАЛАР ПАСАЙТИРАДИ?\nTIB.UZ Кун мавзуси КЎРИШ ҚОБИЛИЯТИНИ НИМАЛАР ПАСАЙТИРАДИ?\nКўриш қобилиятига оид муаммоларга кўпинча жароҳат ва кўз касалликлари сабаб бўлади. Кўзга зарарли одатлар ҳам салбий таъсир кўрсатади. Қуйида кўриш қобилиятининг пасайишига сабаб бўладиган асосий омиллар билан танишасиз.\nКатаракта. У туфайли ёш ўтган сайин кўз ичида жойлашган гавҳар қалинлашиб, хиралашиб қолади. Шунинг учун кўриш майдонида туманли доғлар пайдо бўлади, тасвир чапланиб кетади, тунги кўриш қобилияти ёмонлашади.\nСариқ доғ соҳасидаги ўзгариш. Сариқ доғ деб кўз тўр пардаси соҳасига айтилади. У туфайли биз олдимиздаги буюмларни қабул қиламиз. Қуёш нурининг узоқ вақт таъсир қилиши, нотўғри овқатланиш ва бошқа зарарли омиллар қон томирлар шикастланишига олиб келади. Кўпинча айнан шунинг учун ҳам 60 ёшдан ўтган одамларнинг кўриш қобилияти бирдан пасайиб кетади. Сариқ доғ соҳасида дегенератив ўзгаришлар бўлган одамлар кўпинча сўзларни ўқиётганда худди парчаланиб кетаётгандек бўлаётганини кузатишади. Шунинг учун ҳам ёши 45 дан ўтган кишилар кўриш қобилиятини мунтазам текширтириб туришлари лозим.\nЧекиш кўрликнинг ривожланишига сабаб бўлади. Шунингдек, кўз тўр пардасида ўзгаришларга сабаб бўлади. 2005 йилда олимларнинг аниқланишича, чекиш кўр бўлиб қолиш хавфини 2 баравар оширар экан. Борди-ю, бу касалликка одамнинг генетик мойиллиги қўшиладиган бўлса, кўрлик 100 баравар ортади!\nКўз тўр пардасининг ёрилиши. Кўриш қобилиятининг тўсатдан йўқолиб қолишига олиб келади. Бу кўз жароҳати, инсульт ва, ҳатто, мигрень хуружи вақтида ҳам юз бериши эҳтимолдан холи эмас.\nГлаукома. Кўриш қобилияти кўз ичида суюқлик пайдо бўлиши натижасида йўқолади (бунинг сабаблари ҳали тўлиқ аниқланмаган). Глаукома кўз ичи босими ошишига ҳамда кўз нервларининг шикастланишига олиб келади.\nДиабет асорати. Кўриш қобилияти кўз тўр пардасидаги қон томирлар шикастланиши туфайли содир балади. Одатда касаллик зўрайиб кетади.\nКўриш қобилиятида ҳеч қандай муаммаси бўлмаган ва ирсий хавфли гуруҳга кирмаган ёшлар ҳар 3-5 йилда кўзларини текширувдан ўтказиб турса етади.\nАгар ёшингиз 40-64 атрофида бўлса, офтальмологлар ҳар 2-4 йилда бир марта кўриш қобилияти кўригидан ўтиб туришни тавсия этади.\n65 ёшдан катталар эса, ҳатто, кўриш қобилиятига шикоятлари бўлмаса-да, тез-тез: ҳар 1-2 йилда текширувдан ўтиб туришлари лозим.\nЭсингизда бўлсин, баъзи хавфли касалликлар бошланғич даврида ҳеч қандай белгисиз кечиши мумкин. Агар ўз вақтида даволанишни бошласангиз, кўпгина дарларнинг олдини олган бўласиз.


ЎЗБЕКИСТОН ВА АҚШ БИЗНЕС-ФОРУМДА 2,5 МИЛЛИАРД ДОЛЛАРЛИК БИТИМЛАРНИ ИМЗОЛАДИ\nЎзбекистон ва АҚШ компаниялари сешанба куни Тошкентда бўлиб ўтган ҳар йиллик бизнес-форумда 2,5 миллиард долларлик 13 та битимни имзолади. Бу ҳақда Америка-Ўзбекистон савдо палатаси раҳбари Кэролин Лэмм маълумотларига таяниб “Газета.uz” хабар қилди.\nУнинг сўзларига кўра, сўнгги йилда мамлакатлар ўртасида жами 9,35 миллиард долларлик битимлар имзоланди. Тадбир Ўзбекистонда Америка бизнеси ҳафталиги доирасида бўлиб ўтди.\nAir Products ва «Ўзбекнефтгаз» компаниялари газни қайта ишлаш, жумладан, саноат газини ишлаб чиқариш соҳасида 2 миллиард долларлик истиқболли лойиҳаларни амалга ошириш тўғрисидаги битимни имзолади.\nSilver Leaf ва BMP Trade Жиззах вилоятида 31 минг гектар майдонда (Дўстлик туманида 12 минг га, Пахтакор туманида 8000 га, Мирзачўл туманида 7000 га ва Арнасой туманида 4000 га) 350 миллион долларлик тўқимачилик кластерларини ташкил этишга келишди.\nCoca-Cola ва «Ўзбекозиқовқатхолдинг» компаниялари Coca-Cola Uzbekistan ҚКдаги давлат улушини ишлаб чиқаришни модернизация қилиш ва ошириш учун хорижий инвесторга сотиш тўғрисидаги битимни имзолади.\nJohn Deer ва «Ўзагросаноатхолдинг» компаниялари 500 дона трактор етказиб берилганидан сўнг Тошкент қишлоқ хўжалиги техникалари заводи базасида қишлоқ хўжалиги техникаларини ишлаб чиқариш бўйича қўшма корхона ташкил этиш тўғрисидаги битимни имзолади. Шунингдек, John Deer Тошкент қишлоқ хўжалиги техникалари заводи билан замонавий қишлоқ хўжалиги техникалари ва тракторларни етказиб бериш тўғрисида келишувга эришди.\nImperial Jewerly ва Ўзбекистон заргарлик саноати уюшмаси Тошкентдаги «Заргарлик» заводи базасида заргарлик буюмларини ишлаб чиқариш бўйича ҚК ташкил этиш тўғрисидаги битимни имзолади.\nCaterpillar компанияси ва Навоий кон-металлургия комбинати 10 дона карьер самосвалини етказиб бериш тўғрисидаги ҳужжатни имзолади.\nCETS ва Қишлоқ хўжалиги вазирлиги Ўзбекистон ҳудудида юқори сифатли картошка уруғларини ишлаб чиқариш учун замонавий технологияларни жорий этиш бўйича ҳамкорлик тўғрисидаги баённомани имзолади.\nАмериканинг United Investment Healthcare Group компанияси келишув имзоланганидан сўнг давлат-хусусий шериклик асосида «Дори-Дармон» компанияси дорихоналари ишончли бошқарувини олди.\nUS Inc. ва Farm Agency турли касалликларни аниқлаш учун ташхис тест-тизимларининг кенг спектрини ишлаб чиқаришга келишди.\nCrane Currency ва «Давлат белгиси» давлат бирлашмаси банкнотлар ишлаб чиқаришда ҳамкорлик қилади. Америка томони махсус микрооптик ип ва кимёвий материалларни етказиб беради.\nБундан ташқари, Американинг Macro-Advisory компанияси ва Давлат инвестиция қўмитаси тўғридан-тўғри Америка инвестицияларини жалб этиш соҳасида ҳамкорлик тўғрисидаги келишувга эришди.\nМаълумот учун, мазкур форум Ўзбекистонда ташкил этилган Америка бизнес ҳафталиги доирасида ўтказилди. Бу каби тадбирлар тарихида илк бор АҚШ савдо вазири Уилбур Росс ҳам иштирок этди.\nЭслатиб ўтамиз, Америка —Ўзбекистон савдо палатаси раиси К.Лэммнинг айтишича, охирги йилда мамлакатлар ўртасида 9,35 млрд. долларлик ҳужжатлар имзоланган.


ФВВ фуқароларга 20 ноябргача шахсий автомобиллардан фойдаланмай туришни тавсия қилди\n28 май 2022, Тошкент вақти: 10:39\nЎзбекистонда ҳаво ҳарорати кескин пасайиб кетиши ортидан Фавқулодда вазиятлар вазирлиги шахсий автомобили бор фуқароларни огоҳлантирди.\n“Ҳаво ҳароратидаги кескин ўзгаришлар натижасида йўлларда музлама ва тирбандликлар ҳосил бўлишини эътиборга олиб, заруратсиз шахсий транспорт воситаларидан фойдаланиш тавсия этилмайди”, дейилади вазирлик хабарномасида.\nФВВ 18 ноябрдан бошланган ноқулай об-ҳаво шароити жума кунигача давом этишини қайд этган. Шунингдек, вазирлик аҳолига иш ва яшаш жойида электр ускуналари ва иситиш печларидан фойдаланишда хавфсизлик қоидаларига риоя қилиш зарурлигини эслатган.\nАввалроқ “Ўзгидромет” 18-20 ноябрь кунлари Ўзбекистонда об-ҳаво кескин совиб кетиши, ҳарорат кечалари -15° даражагача, кундуз кунлари -5 даражагача пасайиши мумкинлигига оид маълумот тарқатгани ҳақида хабар қилган эдик.


15:30 / 27.07.2020 1484 pdf Ўқиш режими + -\nАссалому алайкум. Онаман. Она боласини ҳимоя қилади, асрайди, у учун жонини беришга тайёр бўлади. Лекин бу синов олдида яна ожиз эканлигимни ҳис қилдим. Фарзандман. Отажоним, онажонимни ҳар вақт бориб кўраман, дардларига малҳам бўла оламан деб ўйлардим. Лекин шу тобда дуодан бошқа иш қўлимдан келмаслигига амин бўлдим.\nЭй, Парвардигоро, ғафлатда қолдик, қайтиш фақат Сенга эканини эслатдинг, минг шукр. Ҳаётимиз ўз қўлимизда эмаслигини англадим. Аллоҳдан ўзга ҳеч ким эртага нима бўлишини билмаслигига амин бўлдим. Ҳашаматли уй, қиммат машина, пул тўла чемодан ҳам бахт эмаслигини, улар саодат бермаслигини ҳис қилиб, жонимизнинг асл Эгасининг қадарига рози бўлдим, таслим бўлдим.\nТонгда уйғонганим учун, болаларимнинг ёнимда экани, яқинларимнинг овозларини эшитаётганим, уларни кўраётганим учун шукрлар қиламан. Вақтни қадрига етишни ўргандим, ўткинчи ҳою ҳавасларга боғланмай, фойдали ишлар билан банд бўляпман. Яқинларим, яхши инсонларнинг қадрига етяпман. Ҳар лаҳза учун, ҳамма-ҳаммаси учун шукр айтаман ва хато нуқсонларимга тавбалар қиламан.\nНасиба Аслонова, Бухоро вилояти.\nАссалому алайкум. Мен мақола ёзишга уста эмасман. Шунга қарамай, бошимдан ўтказган бир воқеани ёзишга қарор қилдим. Карантиндан олдин отам тадбиркорлик қилар эди. Даромади яхши эди. Мени эса ишларим ҳеч юришмаcди. Отам менга омадсиз, қўлидан иш келмайдиган инсонга қарагандай қарарди. Тадбиркорлигига суяниб, Раззоқ бўлган Аллоҳни унутган эди. Мен эса оиламга моддий фойда келтира олмаётганимдан жуда уялардим.\nВақт ўтди... Карантин жорий бўлди...\nҲозир мендан бошқа оиламда ҳеч ким ишига боролмайди. Даромадим оз бўлсада, оиламга моддий нафақа қилаётганим, фойдам тегаётганидан хурсандман. Аллоҳим барча мўминларга ризқи борасида хотиржамлик насиб қилсин, омин.\nНеъматларинг қайтаргин, Аллоҳ...\nҲар бир иши ҳикматдан холи бўлмаган Аллоҳ таолога ҳамдлар бўлсин! Пайғамбаримиз Муҳаммад соллаллоҳу алайҳи васалламга салавоту саломлар бўлсин!\nМана бир неча ойлардан бери дунё бўйлаб карантин жорий этилди. Карантин даврида биз авваллари оддий ҳолат деб қараган неъматлар қадрини англамоқдамиз. Ношукрлигимиз учун авф эт, Аллоҳим.\n«Бандаларимдан шукр қилувчилари оздирʼ» (Саба сураси, 13-оят)\n- Чет элдаги яқининг уйига саломат қайтиб келиши ҳам бахт экан;\n- Илм олиш учун билим даргоҳига бемалол боришинг айни неъмат экан;\n- Истаган пайтинг яқинларингни йўқлашинг, дийдорлашиш саодат экан;\n- Ҳамма нарсадан ҳам муҳими — танисоғлик энг катта неъматлардан экан.\nАллоҳ таоло бу синовлари билан оламларнинг Роббиси У эканини биз ожиз бандаларига англатиб қўйди. Ҳаётимизда оддий, арзимас деб қараган нарсаларнинг қадрини чуқур англаб етдик. Бугун дуолар қиламиз, биз қадрламаган неъматларни қайтиб бергин, Аллоҳим!\nМунаввархон Ҳабибжон қизи\n16:38 / 27.07.2020 516\nСиз ҳажга отланяпсиз...\n18:08 / 27.07.2020 688\nКоронавирус тарқалишининг олдини олиш мақсадида масжидлар ва таълим даргоҳлари вақтинча беркитилгани сабабли ҳар бир оилага қуйидагилар лозим бўлади1. Оила давоми...\n3367 12:09 / 24.03.2020\nКарантиндаги кашфиётлар ёки ҳеч нарса беҳикмат эмас...\nТўғрисини тан олиш керакки, тўрт ой оз фурсат эмас, карантин чекловларию, касалликлар ҳақидаги ҳар кунлик маълумотлар ўз таъсирини ўтказмоқда. Баъзи кишилар давоми...\n1953 11:01 / 19.07.2020\nСОЛАТУЛ МУНЖИЯ ТУНАЖЖИЙНААСОЛААТУН НАРИЯ\n36404 18:34 / 01.01.2020\nМусулмонлар тарихида содир бўлган тоъун ва ваболарга оид ҳодисалар хронографияси (учинчи мақола)\n20. 406 ҳижрий йил Муҳаррам ойининг бошида сешанба куни суннийлар ва шиалар ўртасида фитна содир бўлди. Бу фитнани вазир Фахрул Малик ўзаро музокара қилиб, икки давоми...\n1967 17:05 / 17.07.2020


31 август - Қатағон қурбонларини ёд этиш куни - AmuNews.uz - энг сўнгги янгиликлар\nҚИПЧОҚЛИК ҚАТАҒОН ДАВPИ ЖАБPДИЙДАЛАPИ\n"Ҳар қайси халқ, - деб ёзади Президентимиз "Юксак маънавият - енгилмас куч” асарида, - миллий қадриятларини ўз мақсад-муддаолари, шу билан бирга, умумбашарий тараққиёт ютуқлари асосида ривожлантириб, маънавий дунёсини юксалтириб боришга интилар экан, бу борада тарихий хотира масаласи алоҳида аҳамият касб этади. Яъни, тарихий хотира туйғуси тўлақонли равишда тикланган, халқ босиб ўтган йўл ўзининг барча муваффақият ва зафарлари, йўқотиш ва қурбонлари, қувонч ва изтироблари билан холис ва ҳаққоний ўрганилган тақдирдагина чинакам тарих бўлади”.\nТарихимизнинг холис ва ҳаққоний ўрганиладиган даврларидан бири эса мудҳиш қатағон сиёсати авж олган йиллардир. Шукрки, истиқлолдан кейин шўро даврининг қатағон қирғини йилларини тадқиқ қилишга имконият яратилди.\nҚуйида бугунги Амударё туманининг Қипчоқ қишлоғилик қатағон давр жабрдийдалари ҳақидаги мақолани эътиборингизга ҳавола қилаяпмиз. Маълумки, 1957 йил декабрида Хоразм вилоятининг Манғит, Қорақалпоғис-тоннинг Қипчоқ туманлари бирлашиши натижасида Амударё туманига асос солинганди. Қуйида бир қатор архив маълумотларига таяниб яратилган "Қатағон қурбонлари. 5-китоб” (P.Шамсутдинов, Х. Қурбонов, У. Бекмуҳаммад. Т, 2009, "Шарқ” нашриёти) асосидаги мақолани тайёрладик.\nМаълумки, 1937-38 йиллардаги, ҳозирда илму фан томонидан "Катта террор” дея аталаётган қирғинбарот даврда юз минглаб инсонлар турли айблар билан қатағон жабрини чекишди. Улар орасида эса қуйидаги қипчоқлик ҳамюртларимиз ҳам бор эди:\n1937 йил 28 октябрда Ўрозов Саитембет (Сотимбой ёки Сийтиммат ҳам бўлиши мумкин-У. Б. ) 10 йилга меҳнат тузатув лагерига қамоққа ҳукм этилган. У 1868 йилда Қипчоқнинг 7-овулида туғилган бўлиб, қамоққа олинган пайтда колхозда ишларди.\nШу кунги "Учлик” йиғилишида Саламатов Ғоип қамоқдан озод қилишга ҳукм этилган. У 1903 йилда туғилган бўлиб, Қипчоқнинг 4-овулида яшаб келган. Келиб чиқиши шайхлардан. Қулоқлаштириш даврида молу-мулки колхоз ихтиёрига олинганди. Сургун қилинишдан қўрқиб яшириниб юрганди. Кейин эса колхозга кириб ишлай бошлаганди.\nЎша кунги "Учлик” қарорига кўра, Абдуллаев Жаббор отувга ҳукм қилинган. У 1907 йилда Қипчоқнинг Жуотур овулида туғилганди. Қулоққа тортилган, аммо сургун қилинишдан қўрқиб бир муддат яшириниб юрган. Кейин бўлса, колхозга кириб ишлаётганди.\nШу куни яна Эшонов Матёқубнинг ишиям йиғилишда кўриб чиқилган. У 1892 йилда Қипчоқнинг 6-овулида туғилган. Қулоққа тортилган. 1931 йили шўроларга қарши чиққанлиги учун 3 йилга қамалган, муддатни ўтаб қайтганди. Ҳибсга олинган пайтда колхозда ишлаётганди. Эшонов Матёқуб 10 йилга меҳнат тузатув лагерига қамоққа ҳукм этилган.\nШунингдек Полвонов Болтабойнинг тақдири ҳам "Учлик” нинг ўша кунги йиғилишида ҳал этилади. У 1897 йили Қипчоқнинг 7-овулида туғилган бўлиб, қулоқлаштириш даврида молу мулки колхоз ихтиёрига олинганди. 1932 йили шўроларга қарши чиққани учун 5 йилга қамалган, муддатни ўтаб қайтганди. 1937 йил 28 октябрда эса яна 10 йилга қамоққа ҳукм қилинади.\nЭржонов Йўлдош -1905 йили туғилган, Қипчоқнинг 2-овулида яшаётганди. У ҳам қулоққа тортилган, 1932 йили 5 йилга, шўроларга қарши чиққани учун қамалган, муддатни ўтаб чиққан, ҳибсга олинган пайтда колхозда ишлаётганди. 1937 йил 28 октябрда Й. Эржонов яна 10 йилга қамоққа ҳукм қилинади.\nЭржонов Қутум-1906 йилда туғилган, Қипчоқнинг 2-овулида яшаб келаётганди. Отаси хонлик даврида қози бўлган. Ўзи қулоққа тортилган. 1932 йили шўролар мажбуриятини бажармаганлиги учун 2 йилга қамалганди. Муддатни ўтаб колхозда табелчи бўлиб ишлаётганди. 1937 йил 28 октябрда 10 йил қамоққа ҳукм этилади.\n1937 йил 3 ноябрдаги "Учлик” йиғилишида эса, Бўрон Есемуротовнинг иши кўриб чиқилган. У 1915 йилда туғилган бўлиб, Қипчоқнинг Чойқуй овулида яшаб келган. 1936 йилда 3 йилга қамалган, жазо муддатини тўлиқ ўтамай қайтиб келганди. Б.Есемуротовга 10 йил меҳнат тузатув лагерига қамоқ жазоси белгиланади.\nЎша куни яна Туржонов Бойманнинг ҳам иши кўриб чиқилган. У 1901 йили туғилган бўлиб, Қипчоқнинг 4-овулида яшаб келаётганди. Б. Туржоновга "босмачилик” ҳаракатида иштирок қилганлик ва бошқа айблар қўйилиб, отувга ҳукм қилинади.\nЧванталов (фамилияси ҳужжатда шундай ёзилган, аслида бошқачароқ ҳам бўлиши мум-кин - У. Б. ) Калпат-1901 йили туғилган. У Қипчоқнинг 4-овулида яшаб келаётган, ҳибсга олинган пайтда ҳунармандчилик артелида ишларди. У ҳам ўша кунги "Учлик” қарорига кўра отувга ҳукм қилинган.\nДўстмуҳаммедов Бесенбой-1912 йили туғилган. Қипчоқнинг 4-овулида яшаб келаётганди. У ҳам ҳунармандчилик артелида ишлаётганди. У 10 йилга қамоққа ҳукм қилинади.\nСарлибеков Шерали - 1910 йили туғилган, Қипчоқнинг 4-овулида яшаётганди. У ҳам ҳунармандчилик артелида ишлаётганди. Унга ҳам 10 йиллик қамоқ жазоси белгиланган.\nКузенбоев Кенжабой-1904 йили туғилган. Қипчоқнинг 4-овулида яшаб келаётган, ҳунармандчилик артелида ишлаётганди. Унга ҳам 10 йиллик қамоқ жазоси белгиланган.\n1938 йил 4 февралдаги "Учлик” йиғилишида эса, Сапаниёзов Қўзибой "халқ душмани” сифатида отувга ҳукм қилинган. У 1913 йилда Қипчоқда туғилган бўлиб, 1-овулда яшаб келаётган, давлат кемачилик идорасида бакеншик бўлиб ишлаётганди.\nШунингдек, ўша йилнинг 7 февралида ўтказилган яна бир йиғилишда қуйидаги қипчоқликлар ҳам отувга ҳукм қилинган:\nАйтматбетов Мурот охун - 1886 йилда туғилган, Қипчоқ қишлоғидан.\nШомуротов Эрназар - 1875 йилда туғилган, 5-овул кенгашидан. Хива хонлиги даврида қозисуд лавозимида бўлган. Келиб чиқиши охунлардан.\nЭшназаров Тожимурод - 1894 йилда туғилган, 5-овул кенгашидан, имом. 1929 йилда ҳам 2 йилга қамалган ва муддатни ўтаб Қипчоққа қайтиб келганди.\nТиловов Оллоёр - 1894 йилда туғилган, 6-овул кенгашидан, мулла. Ҳибсга олинган пайтда колхозда ишлаб юрган.\nЎрозбоев Йўлдош сари - 1894 йилда туғилган, 6-овул кенгашидан. Ўтмишда ”босмачилик” дея номланган шўроларга қарши кураш иштирокчиси бўлган. Ҳибсга олинган пайтда колхозга кириб ишлаётганди.\nКамолов Айтан - 1890 йилда туғилган, 6-овул кенгашидан. 1932 йили шўроларга қарши чиққани учун 5 йилга қамалган, муддатни ўтаб қайтганди. Ўтмишда имом бўлган.\nЎрозов Исо - 1903 йили туғилган, 6-овул кенгашидан, ҳибсга олинган пайтда овул кенгаши аъзоси.\nМатназаров Ереке (Эрка бўлиши мумкин - У. Б.) - 1880 йил туғилган, 6-овул кенгашидан. 1931 йили шўроларга қарши чиққани учун 3 йилга қамалган ва муддатни ўтаб қайтганди.\nОтажонов Бекжон - 1895 йили туғилган, 6-овул кенгашидан, ўтмишда мулла бўлган. Илгари шўроларга қарши чиққани учун 10 йилга қамалган, муддатидан олдин озодликка чиқарилганди. Ҳибсга олинган пайтда колхозда ҳисобчилик қиларди.\nСодиқов Олим махсум - 1900 йилда туғилган, 5-овул кенгашидан. Келиб чиқиши эшонлардан. 1932 йилда диндорлиги ва шўроларга қарши чиққанлиги учун 3 йилга қамалиб, муддатни ўтаб чиққанди.\nЮсупов Мамут - 1885 йили туғилган, 5-овул кенгашидан, собиқ савдогар. 1931 йили шўролар мажбуриятини бажармаганлиги учун қамалган, муддатни ўтаб чиққанди. Имомлик ҳам қилган.\nЎрозимбетов Умар охун - 1875 йили туғилган, 7-овул кенгашида яшаб келган. 1931 йили шўроларга қарши чиққанлиги учун 5 йилга қамалганди. Муддатни ўтаб чиққанди. Келиб чиқиши диндор-охунлардан бўлган.\nНурматов Йўлдош - 1885 йили туғилган, Қипчоқнинг Чойкўл овулидан. 1929 йили шўролар мажбуриятини бажармаганлиги учун 3 йил қамоққа ҳукм этилган. Келиб чиқиши диндор-мулла.\nҚурбонов Жуманиёз - 1898 йили туғилган, 6-овул кенгашидан, келиб чиқиши диндор-мулла. Ҳибсга олинган пайтда колхоз аъзоси.\nСададдинов Бобо - 1899 йили туғилган, 7-овул кенгашидан, диндорлар сулоласидан. Ҳибсга олинган пайтда колхоз бригадири.\nЎрозбоев Эшон - 1890 йили туғилган, 2-овул кенгашидан, мулкини колхозга топширмаганлиги учун қулоққа тортилган. 1929 йили шўролар мажбуриятини бажармаганлиги учун 3 йилга қамалганди. Муддатни ўтаб қайтган ва колхозда ишлай бошлаганди.\n1938 йил 7 февралдаги "Учлик”-нинг йиғилишида юқоридаги шахсларга отув жазоси белгиланган бўлса, қуйидаги қипчоқликлар 10 йилга МТЛ (меҳнат тузатув лагери)га қамоқ жазосига ҳукм этилганлар:\nМуротохунов Халилла махсум - 1885 йили туғилган, 5-овул кенгашидан, имомлик қилган.\nАбдукаримов Содиқ-1881 йили Оқдарё овулида туғилган. Ўз элида муллалик қилган.\nҲожимуродов Матназар - 1872 йили Қипчоқ туманининг 7-овулида туғилган. Диндор бўлган.\nСапашев Қозоқ - 1908 йили туғилган, 2-овулда яшаб келган. Қулоқлаштириш даврида мулкини колхозга топширмай, қочган. Ҳибсга олинган пайтда эса колхозда ишлаётганди.\nТарих ўз маромида кечишда давом этади. Даврлар, авлодлар изидан янги даврлар, авлодлар келади. Аммо бугунги ва келажак авлодлар қатағон даврда ҳаётлари азобу-уқубатда ўтган, тақдирлари фожиали якун топган юртдошларимиз хотирасини асло унутмасликлари лозим. Буларнинг барига, тарихнинг ҳаққоний ўрганилишига эса истиқлол имкон яратди.


Cана : 09-01-2019 / Спорт / кўрилди: 98\nБугун, 9 январь куни Ўзбекистон миллий терма жамоаси Осиё Кубогидаги иштирокини бошлайди.\n«F» гуруҳидан ўрин олган Эктор Купер шогирдлари бугун «Шаржа» стадионида Уммон терма жамоасига қарши майдонга чиқади. Учрашув Тошкент вақти билан соат 18:30да бошланади. Ўйинни жанубий кореялик FIFA рефереси Ким Донг Жин бошқариб боради.\nЎзбекистон – Жанубий Кореяга шармандаларча таслим бўлди


Зўравонлик ва қурбонликка қарши: Африкада альбинослар ўртасида гўзаллик танлови ўтказилди - 04.12.2018, Sputnik Ўзбекистон\nАфрика ҳудудларида бу каби одамларнинг тана қисмлари бойлик келтиришига ишонишади. Натижада ушбу эътиқодлар кўплаб қурбонликларга сабаб бўлади. 04.12.2018, Sputnik Ўзбекистон\nАфрика ҳудудларида бу каби одамларнинг тана қисмлари бойлик келтиришига ишонишади. Натижада ушбу эътиқодлар кўплаб қурбонликларга сабаб бўлади.\nАфрика альбинослари гўзаллик кўрик танловини ўтказишди. Иштирокчиларнинг ҳаммасида туғма тери, соч ва кўз рангларига жавоб берувчи пигмент мелатони етишмайди.\nАльбинизмга дучор бўлган кишиларга зўровонлик кўрсатиш ва уларнинг ҳақ-ҳуқуқини чеклаб қўйиш муаммоларига диққатни жалб қилиш – танловнинг мақсади.\n“Биз барча альбинослар дучор бўлувчи муаммолар туфайли Шарқий Африканинг бир неча давлатлари – Кения, Уганда ва Танзанияни бирга тўплашга қарор қилдик”, - дейди танлов ташкилотчиси Исаак Мваура.\nУнинг сўзларига кўра, диний қурбонлик қилиб ўлдириш – долзарб мавзулар қаторидан ўрин олган. Ушбу давлатлар аҳолиси, альбиносларнинг тана қисмлари бойлик келтиришига ишонишади.


Ўзбекистонда 2019 йилда меҳнатга лаёқатли аҳоли орасида ишсизлик даражаси 9,4 %ни ташкил қилган. Ишсизлик ҳақида батафсил инфографикамни томоша қилинг.\nМолия вазирлиги маълумотига кўра, Ўзбекистонда 2019 йилда ишсизлар сони 1,4 миллион кишини, меҳнатга лаёқатли аҳоли орасида 9,4 %ни ташкил қилган.\nМеҳнатга муҳтож фуқароларнинг энг кўп сони Самарқанд вилоятида қайд этилган - 9,8%. Қашқадарё, Сурхондарё ва Фарғона вилоятиларида ҳам ишсизлик даражаси юқори -9,7 %ни ташкил қилган.\nШунингдек, Ўзбекистонда ишсизларни тўловли асосда жамоат ишларига жалб қилиш, оилавий тадбиркорлик ва уй меҳнатини қўллаб-қувватлаш, кичик бизнесни ривожлантириш ҳамда томорқа ерларидан фаол фойдаланиш каби чоралар асосида аҳолини қўшимча меҳнат билан таъминлаш масалалари ҳам кўриб чиқилмоқда.\nЎзбекистонда ишсизлик ҳақида батафсил инфографикамизда томоша қилинг.\nЎзбекистонда Коронавирус инфекциясига полимер занжирли реакция (ПЗР) усулида тест топшириш учун қуйидаги ташкилотларига мурожаат қилиш мумкин.\nСоғлиқни сақлаш вазирлиги Ўзбекистон ҳудудида COVID-19га аниқ ташҳис қўйиш учун мурожаат қилиш мумкин бўлган тиббий муассасалар рўйхатини эълон қилди.\nБугунги кунда Ўзбекистонда ана шундай ташкилотлар сони 29та бўлиб, улардан 17таси Тошкент шаҳрида, 5таси Самарқандда, 3таси Фарғонада, 1тадан Наманган, Навоий, Нукус ва Қарши шаҳарларида жойлашган.Барча клиникалар рўйхати ва манзили билан инфографикамизла танишинг.\nЭслатиб ўтамиз, Ўзбекистонда 24 июндан бошлаб пуллик асосда нодавлат тиббиёт муассасаларида таҳлил топширишга яна рухсат берилди. Нархни нодавлат тиббиёт ташкилоти мустақил белгилайди. Лаборатор таҳлил учун намуна (суртмалар) нодавлат тиббиёт ташкилотининг ўзида, шу билан биргаликда, сўровга кўра, мурожаат қилувчининг ташкилотида, фуқароларнинг яшаш манзилида ҳамда махсус автотранспортларда олиниши мумкин.\n18:06 23.10.2020 (Янгиланган 18:08 23.10.2020)\nДиктант матни Андрей Герсимовнинг “Per aspera” ҳикояси асосида тузилган бўлиб коинотшунос олим Циолковскийга бағишланган.\nБу йил умумжаҳон пандемиясига қарамасдан Ўзбекистон ва яна 9та хорижий давлатларда рус тилидан анъанавий "Тотал диктант" акцияси бўлиб ўтди.\nУнда Ўзбекистон бўйича жами 470 киши иштирок этди. Диктант Тошкент, Нукус ва Наманган шаҳарларида бўлиб ўтди. Диктант матнини таниқли актёр Рустам Сагдуллаев ўқиб берди.


АҚШ “Шимолий оқим-2” қувурини ётқизадиган кемаларга хизмат кўрсатувчи компанияларга нисбатан санкцияларни узайтирди.\nТОШКЕНТ, 20 окт — Sputnik. АҚШ “Шимолий оқим-2” қувурини ётқизадиган кемаларга хизмат кўрсатувчи компанияларга нисбатан санкцияларни узайтирди.\nҲужжатда айтилишича, хизмат кўрсатиш ёки жиҳозлардан фойдаланиш, шунингдек ушбу кемаларда жиҳозларни модернизация қилиш ёки ўрнатишни молиялаштириш бўйича масалалар назарда тутилган. 20 октябрдан бошлаб компанияларга бундай фаолиятни тўхтатиш учун 30 кун муҳлат берилади.\nРоссиянинг "Академик Черский" трубопровод кемаси лойиҳани якунлаш вазифаларини бажариш учун қайта жиҳозланиши керак.\nАввалроқ "Академик Черский" ва бошқа кемалар Калининград яқинида жойлашганлиги ҳақида хабар берилган эди. “Финвал” таъминот кемаси қувур ётқизиш кемасига яқинлашди ва синов режимига ўтди, “Черский”нинг ўзи эса чекланган маневр ҳолатида.\nҚувур линиясидан унчалик узоқ бўлмаган жойда “Шимолий оқим 2”да иш олиб борган “Болтиқ тадқиқотчиси” ва “Умка” денгиз қутқариш хизмати жойлашган. Бундан ташқари, "Иван Сидоренко" ва "Остап Шеремет" кемалари ҳанузгача Калининград яқинида жойлашган бўлиб, улар қурилишда ҳам иштирок этиши мумкин.\n19:18 20.10.2020 (Янгиланган 19:23 20.10.2020)


ССВ Фарҳод деҳқон бозорида «тез ёрдам»нинг кечикиши оқибатида бемор вафот этгани ҳақидаги хабарга изоҳ берди / Ўзбекистон янгиликлари, энг сўнгги хабарлар\nШу кунларда «Фарҳод» деҳқон бозори ҳудудида кекса ёшли бир аёлнинг тоби қочгани ва чақирилган «тез ёрдам» кечикиб келгани туфайли бемор шифохонада вафот этгани ҳақида ижтимоий тармоқларда тарқалган хабарлар юзасидан Соғлиқни сақлаш вазирлиги ахборот берди.\n8 июнь куни соат 10:24 ва 10:34 оралиғида Тошкент шаҳар тез тиббий ёрдам станцияси Call марказига алоҳида-алоҳида иккита қўл телефонидан қўнғироқ бўлади ва улардан бири ёши 50-60, иккинчиси 60-70лар оралиғида аёлнинг «Фарҳод» деҳқон бозори ҳудудида соғлиғи ёмонлашганини маълум қилади. Ушбу маълумот зудлик билан Учтепа тумани 4-подстанциясига етказилиб, воқеа жойига «тез ёрдам» жўнатилади.\nНавбатчи диспетчер вазиятни ўрганиш мақсадида соат 10:44 ларда қўнғироқ қилганида «тез ёрдам» манзилга етиб бориб, беморга биринчи ёрдам кўрсатаётган бўлади.\nБироқ, соат 10:59 да «Фарҳод» бозоридан яна телефон бўлиб «тез ёрдам» кутишаётганини маълум қилишади. Шунда бозор ҳудудида иккита бемор борлиги маълум бўлади ва зудлик билан бошқа «тез ёрдам» бригадаси жўнатилади. Аммо, «тез ёрдам» боргунича бемор йўловчи машинада шифохонага олиб кетилади.\n«Бозорлар, чорраҳалар, жамоат жойларида бирор бахтсиз ҳодиса рўй берса ёки кимнингдир тоби қочиб қолса, одатда воқеага гувоҳ бўлган йўловчилар ‘тез ёрдам’ чақиради. Бундай мурожаатларда кўпинча тез тиббий ёрдамга муҳтож беморлар бозорнинг ёки чорраҳанинг қайси бурчагида эканлиги аниқ кўрсатилмайди. Аксарият ҳолларда телефон қилган одам ҳам воқеа жойидан кетиб қолади. Натижада ‘тез ёрдам’ машинаси беморни тополмай овора-ю сарсон бўлади, бемор топилгунча анча вақт йўқотилади. Кўпчилик ҳолларда бундай чақириқларда беморларни топиш имконияти бўлмайди» — дейди Тошкент шаҳар тез тиббий ёрдам станцияси бош шифокори Даврон Султонов.\n2026 йилгача барча ҳудудларда пахта асосан машинада териладиган бўлади\n"Қамчиқ" довонида 3 та машина хандакка тушиб кетди\n2020 йилдан тўртта ҳудудда пахтанинг 50 фоизи машинада терилади


Жиззахдаги “Тоза ҳудуд” давлат унитар корхонаси фаолияти ҳақида » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Жиззахдаги “Тоза ҳудуд” давлат унитар корхонаси фаолияти ҳақида\n27 ноябрь 2018 йил\nАна шундай хайрли ишларда эл-юртимизга сидқидилдан хизмат кўрсатиб келаётган жамоалардан бири вилоят Экология ва атроф-муҳитни муҳофаза қилиш бошқармаси қошида ташкил этилган “Тоза ҳудуд” давлат унитар корхонаси бўлиб, унинг асосий вазифаси ҳар хил турдаги чиқиндиларни йиғиш ва махсус жойларга ташишдан иборат.\nАйни кунда корхона ҳисобида 37 та чиқинди ташувчи машина, 12 та самосвал, 7 та бульдозер, 7 та автоюклагич, 12 та ассенизатор техникалари, 13 та махсус транспорт воситалари бўлиб, улар ободонлаштириш ва тозалик ишларида хизмат кўрсатмоқда.\nВилоят Молия бошқармаси “Нарх сиёсати Кенгаши”нинг 2018 йил 27 сентябрдаги қарори билан тасдиқланган декларацияга асосан, маиший чиқинди нархи аҳолига 1 одам учун ойига 2200 (икки минг икки юз) сўм, хўжалик субъектлари учун 1 м. кубга қўшилган қиймат солиғисиз 34740 (ўттиз тўрт минг етти юз қирқ) сўм қилиб белгиланди.\nЖорий йил 1 октябрдан бошлаб, абонентлар учун ушбу декларацияга асосан ҳисоб-китоб қилинади.\nбошқармаси жамоатчилик ва оммавий ахборот\nвоситалари билан ишлаш бўлимининг мутахассиси.


Хитойлик қаримас жуфтлик: вампирлар афсонаси ростми?\n15:55 / 30.03.2016\nХитойнинг Ченду шаҳрида ноодатий оила яшайди. Эр-хотин қирққа яқинлашиб қолган бўлса-да, ҳануз ёш ва навқирон кўринишади. Уларни кўришингиз билан жуфтлик ҳудди ёшлик эликсири манбаини қабул қилгандек туюлади. Баъзан улар вақтни алдашга муваффақ бўлиб, энди ҳеч қачон қаримайдигандек таасурот уйғотишади.\nШу вақтгача, инсонлар бу каби ҳодиса фақатгина “Зулмат остидаги муҳаббат” ёки “Альпинист” фильмларида бўлади, деб ўйлашган. Бироқ бу жуфтлик оддий ҳаётда ҳам шундай қаримайдиган инсонлар борлигини исботлаб беришди. Балки... улар чиндан ҳам вампирлардир?\nБиринчи шов-шувга қуйидаги сурат сабабчи бўлди. Илк бор қараганингизда, бу ерда ҳудди она ўз фарзандалари билан тургандек туюлади. Бироқ аслида суратда ўз ота-онаси ва бувиси билан турган қизни кўриш мумкин.\nБу фотосурат 18 йил аввал олинган бўлиб, унда ота жажжи қизчаси билан ўйнаётгани акс эттирилган.\nЭнди қизалоқ улғайди, лекин унинг отаси ҳануз ёш ва кўркам.\nКим суратдаги кишини 47 ёш деб ўйлаши мумкин...\nБу оилани танимаган кишилар отани қизнинг севган йигити, деб ўйлаши мумкин.\n68 ёшли буви ва 46 ёшни қаршилаган она ҳам ўз тенгдошларига нисбатан аъло кўринишда.\nҚиз ва онани эса кўпчилик опа-сингил ёки дугона деб ўйлаши табиий.\nҲа, бу эр ва хотин оиласи абадий ёшлик сирини топганга ўхшайди.


Туркистон Қурултойи таассуротлари – TÜRKİSTANDER\nҚурултой мавзуси расман айтганда, «Туркистон қатлиомининг юз йиллиги» деб аталади. Бу мавзуга тегишли ўнлаб маърузалар тингланди. Бу қурултойда иштирок этган Кастамону Университети профессор устозларидан ташкил топган олимлар шу мавзуга доир маърузалар қилдилар.\nҚурултой аввалида Ражаб Тойиб Эрдўғоннинг ва бошқа расмийларнинг қурултой иштирокчиларига йўллаган табриги ўқиб эшиттирилди. Кейин сўзга чиққан Халқаро Туркистонликлар Ҳамкорлик Жамияти раиси жаноб Бурҳон Қовунчи юз йил олдинги Туркистонда бўлган рус босқинчилари қатли омига доир маъруза қилди. Ундан сўнг сўз олган Истанбул шаҳри Боғчилар тумани ҳокими маърузаси менда катта таассурот қолдирди. Бу киши комил маънодаги Исломий тафаккур эгаси экан. Қурултойда сўзга чиққан собиқ маданият вазири Хасан Гўзал Жалол анжуман иштирокчиларини табриклаб, буюк Туркистон халқлари ўзаро бирлашуви ҳақида маъруза қилди.\nУнинг таъкидича Мусулмон Туркий халқлар Ислом умматининг олтидан бир қисмидир. Бу катта қисм Ислом оламида улкан ютуқларни қўлга киритган ва динга катта хизматлар қилган қисми эканлигини урғулади. Биз Ислом умматининг бир парчаси бўлганимиз билан фахрланамиз деди у. Биз узун тарих давомида доимо Аллоҳ калимаси олий бўлиши учун курашганмиз ва Ислом байроғини баланд кўтарганмиз ва бу ишни давом эттирамиз деди у.\nБундан сўнг сўз олган Кастамону Университети ректори профессор Сайид Ойдин анжуман аҳлини табриклаб, ўзи бошлиқ Университети олиб бораётган ишлар ҳақида гапириб берди.\nМаълум бўлишича, бу Университетда Туркистон муҳожирлари фарзандларидан 200 тачаси таълим олаётган экан. Профессор Туркий халқлар буюклигида Ислом олами ҳам буюк бўлгандир. Туркий халқлар маҳзун бўлиб йиғлаганда ислом олами ҳам маҳзун бўлган эди деди. Унинг фикрича мусулмон туркий дунё борган ерида қурилишлар қилган. Инглизлар ва руслар борган ерида бузғунчиликлар қилган. Бугунги кунда Сурияда, Мисрда, Бирмада, Афғонистонда, ва бошқа жойларда мусулмон биродарлар қатл қилинмоқда. Биз буни биламиз ва масъулиятни ҳис қиламиз деди у.\nБу анжуманда Франциядан ташриф буюрган сиёсатшунос Камоладдин Раббимов бугунги дунёда ислом умматининг катта қисмини ташкил этувчи туркий халқларнинг ўзлигини аниқлаб олиши ва шу ўзликни геосиёсий муҳитда шу ўзликни сақлаб қолиш муаммолари ҳақида маъруза қилди. Туркий халқлар ўзлиги сифатида эса у аввало диний ўзликни ва кейин миллий ва маданий ўзлик ташкил этишини таъкидлади.\nСаудиядан келган асли Туркистонлик муҳожирларнинг авлодлари вакилларидан бўлган Шайх Абу Умар Одил ал Бухорий ҳам сўзга чиқди. Бу киши бир мусулмонни қутқариш бутун оламни қутқаришга тенглигини айтиб, агар бутун бошли бир халқни қутқаришга ҳаракат қилиш қанчалик савоб бўлишига анжуман иштирокчиларини эътиборини қаратди. У араб тилида маъруза қилган учун унинг маърузасини туркчага таржима қилиб туришди.\nШвециядан борган доктор Муҳиддин Ширинов маърузаси Босмачилар деб аталган ҳаракатнинг рус босқинчиларига қарши кураши ва унинг мағлубияти сабаблари ҳақида маъруза қилди. Камина эса бу мавзуга бевосита алоқадор бўлмаган бўлсада, билвосита алоқадор бўлган мавзуда маъруза қилдим. Менинг мавзуим Мустақиллик давридаги диндорларга нисбатан бўлган тазйиқлар ва қамоқхоналардаги мунтазам қўлланилган қийноқлар ҳақида бўлди.\nМен бу каби зўравонликлар юз йил олдин руслар томонидан қилинган бўлса, бугун ўзини мусулмон санаган кечаги даҳрийлар томонидан қилинаётганлигига иштирокчилар эътиборини қаратдим.\nЖами 25 та киши бу анжуманда расман маъруза қилишди. Туркия телевидениясидан ва бошқа радио журналлардан мухбирлар келиб, анжуманни матбуотда ёритиб боришди. ББС мухбири Паҳлавонни шу ерда кўрдим. Анжуман Истанбулнинг Боғчалар Баладияси қисмидаги ёшлар саройида катта анжуман залида бўлиб ўтди. Қўшни залда катта намозхона ташкил қилинган бўлиб, у ерда намозхонлар намозларини ўқиб олишди. Бошқа залда 500 кишилик стол ёзилиб ҳаммага ош тарқатилди. Анжуман уч кун давом этди.Туркияда мени ҳайратга соладиган нарсалар жуда кўп. Шулардан бир қанчаси шу қурултойда эшитган маърузаларимдир. Мен бу ерда кўплаб ватандошларимизни учратдим.\nМеҳмонларни хизматида кўп сонли ватандошларимиз хизмат қилдилар. Аллоҳ уларни барчасини ажрлантирсин. Уларнинг аксари мени танир экану мен танимасдим. Шу ерда танишдик ва баъзилари билан кейинчалик радиосуҳбатлар қилиш учун ўзаро алоқалар ўрнатдик. Анжумандан бир кун олдинги норасмий суҳбатда Халқаро Туркистонликлар Ҳамкорлик Жамияти аъзолари ва меҳмонлардан баъзилари иштирокида норасмий суҳбатлашиш бўлди.\nКун бўйи давом этган бу суҳбатларда турли ердан келган диндор ватандошларимиз билан ўзаро фикр алмашдик. Жамият фаолиятини янада ривожлантириш учун нималар қилиш керак деган мавзуда ҳам фикрлар алмашилди.\nХалқаро Туркистонликлар Ҳамкорлик Жамияти кўплаб муҳожир ватандошларга ҳуқуқий ва имкон қадар моддий ёрдам кўрсатиб келаётган жамиятдир. Бу ишларнинг бошида турган Бурҳон Қовунчи жанобларига ва унинг муовини доктор Намоз Нормўминга мен шахсан ўз миннатдорчилигимни билдираман.\nУларнинг бу қилаётган хайрли ишларида омадлар ва муваффақиятлар тилаб қоламан. Туркия нафақат турк дунёсидаги лидер балки, Туркия бугунги кунда ислом уммати учун кўплаб ибратли ишлар қилаётган давлатдир. Бу ердаги инсонларнинг бизга қилаётган самимий муомаласидир. Мен бу каби муомалани бошқа бирорта туркий давлатда кўрмаганман. Бугунги кунда кўплаб туркистонлик муҳожирларга бошпана бераётган давлат ҳам шу Туркиядир. Ўз бағридан уч миллионга яқин Сурияликка жой берган давлат ҳам айни шу Туркиядир.\nБирмадаги ва Фаластиндаги мусулмонларни халқаро майдонда туриб ҳимоя қилган давлат ҳам Туркиядир. Бу давлатни ва барча ундаги холис инсонларни ва мусулмонларни Аллоҳ паноҳида асрасин деб дуо қилиб қоламан.\n23 апрел 2016 йил\nTacikistan’da Rusça soyisim yasaklandı, Ruslar tepkili\nУНУТТИРИЛГАН ТАРИХ ЁКИ ТУРКИСТОН ҚАЙҒУСИ


22:58 / 15.06.2017\nТашқи ишлар вазирининг мамлакат фуқаролари билан 2017 йил 5 июль куни тўғридан-тўғри мулоқот ўтказиши тўғрисида ТИВ интернет-ресурсларида 2017 йил 8 июнда эълон қилинган хабардан сўнг, Вазирликка Виртуал қабулхона, muloqot@tiv.uz электрон манзили, ТИВнинг Facebook ижтимоий тармоғидаги саҳифаси, Телеграм мессенжеридаги канали орқали хатлар кела бошлади. Бу ҳақда ТИВ матбуот хизмати хабар бермоқда.\nМаълумотларга кўра, келиб тушган мурожаатлар таҳлили шуни кўрсатдики, уларнинг асосий қисми қуйидаги масалаларга тегишли:\n- ҳужжатсиз ва молиявий таъминотсиз қолган хориждаги Ўзбекистон фуқароларининг ватанга қайтишлари;\nМамлакатнинг ташқи сиёсий фаолияти билан боғлиқ масалалар бўйича ҳам анчагина мурожаатлар келиб тушган. Ўзбекистоннинг қўшни давлатлар билан муносабатлари, жумладан, ташқи чегаралар делимитацияси ва демаркациясининг боришига оид мавзулар кўпроқ қизиқиш уйғотмоқда.\n“Барча мурожаатлар рўйхатдан ўтказилиб, ТИВ раҳбарига маълум қилинмоқда ва унинг шахсий назоратига олинмоқда. Ўрнатилган тартибда кўриб чиқилгач, фуқароларга расмий жавоблар ва тегишли изоҳлар берилади”, дейилади вазирлик берган ахборотда.\nШунингдек, Ўзбекистон терма жамоасининг сўнгги халқаро ўйинлари натижаларидан ранжиган футбол мухлислари номидан тушган мурожаат ҳақида ҳам ташқи ишлар вазири хабардор қилинган.\nЎзбекистон ТИВ мурожаат


ШАВВОЛ ОЙИ РЎЗАСИНИНГ ФАЗИЛАТИ » O'zbekiston musulmonlar idorasi Qashqadaryo viloyati vakilligi rasmiy sayti\n14-05-2021, 09:47 383 Ўқиш режими + -\nАллоҳ таолога шукрларимиз бўлсинки, муборак Рамазон ойида Ўзининг буйруғига мувофиқ рўзаларни гўзал ҳолатда тутиб, ҳайит кунига ҳам етиб келдик. Аллоҳ таоло барчамизга бугунги Рамазон ҳайити кунини муборак ва қутлуғ айласин..\nРамазондан кейин бугундан бошланган Шаввол ойида ҳам олти кун рўза тутишлик ҳам суюкли Пайғамбаримиз соллаллоҳу алайҳи васалламнинг гўзал тавсиялари ва суннатларидир.\nШаввол ойида олти кун рўза тутиш ва унинг фазилати хусусида ҳадиси шарифда шундай дейилади:\nعَنْ أَبي أَيُّوبَ الأَنصَاريِّ - رضي الله عنه - أَنَّ رَسُولَ الله - صلى الله عليه وسلم - قال: مَنْ صَامَ رَمَضَانَ ثُمَّ أَتبَعَهُ سِتًّا مِنْ شَوَّالَ كَانَ كَصِيَامِ الدَّهرِ؛ رواه مسلم.\nАбу Айюб Ансорий розияллоҳу анҳудан ривоят қилинади: Расулуллоҳ соллаллоҳу алайҳи васаллам: «Ким Рамазон рўзасини тутиб, сўнг унга Шаввол ойидан олти кун рўза қўшса, гўё бир йил рўза тутгандек бўлур», дедилар (Имом Муслим ривояти).\nМазкур ҳадиси муборакдан маълум бўладики, Рамазон рўзасини тутиб, Шаввол ойида ҳам олти кун рўза тутган мўмин инсон йил давомида рўзадор бўлганнинг ажру мукофотига сазовор бўлади.\nШу билан бирга, ҳадиси шарифда:\nوعَنْ ثوبانَ - رضي الله عنه - أَنَّ رَسُولَ الله - صلى الله عليه وسلم - قَالَ: صِيامُ رَمَضَانَ بِعَشرَةِ أَشْهُر، وصِيَامُ السِّتَّةِ أيَّامٍ بِشَهرَينِ فذَلك صِيَامُ السَّنَة.\nوفي رِوايةٍ: مَنْ صَامَ سِتَّةَ أيَّامٍ بَعْدَ الفِطْرِ كَانَ تَمامَ السَّنة ﴿ مَنْ جَاءَ بِالحَسَنَةِ فَلَهُ عَشْرُ أَمْثَالِهَا ﴾ رواهُ أحمدُ وابنُ ماجه.\nСавбон розияллоҳу анҳудан ривоят қилинади: Расулуллоҳ соллаллоҳу алайҳи васаллам: “Рамазон рўзаси ўн ой рўзага тўғри келса, Шавволнинг олти куни икки ойга тўғри келади, натижада бу бир йил рўза бўлади”, дедилар. Бошқа ривоятда: “Ким фитрдан кейин олти кун рўза тутса, бир йил тўла рўза бўлади”, деб, (Ким бир яхшиликни амалга оширса, унга ўша яхшиликнинг ўн баробари бўлур («Анъом» сураси, 160-оят), деб зикр қилинган (Имом Аҳмад ва Ибн Можа ривояти).\nБундан маълум бўладики, Рамазон рўзасини тўлиқ бир ой тутганга 10 ой, яъни, 300 кун рўза тутганнинг савоби берилади. Шаввол ойидан олти кун рўза тутганга эса, унинг ўн баробари олтмиш кун яъни, икки ой рўзадор бўлганнинг савоби берилади. Умумий маънода эса, мусулмон киши 36 кун тутган рўзаси учун йил давомида рўзадор бўлганнинг ажри-савобига эришади.\nШаввол ойининг олти кунлик рўзаси фарз намозларига тобе бўлган суннат намозлар кабидир. Ушбу суннатлар фарзлардаги эҳтимолли камчиликларни тўлдирганидек, Шаввол ойи рўзаси ҳам Рамазон ойи рўзасининг айрим хато ва камчиликларининг тўлдирувчисидир.\nПайғамбаримиз соллаллоҳу алайҳи васаллам Шаввол ойи рўзасини тутганлар ва саҳобаи киромларга ҳамда улар орқали биз умматларга ҳам тавсия этганлар. Шавволдаги олти кунлик рўзани Рамазон ҳайитидан кейин орқама-орқа тутишлик кўп фазилатли иш экани таъкидланади. Шу билан бирга, бу олти кунлик рўзани Шаввол ойининг бошқа кунларида ҳам тутса жоиз бўлади. Қазо бўлган рўзаларни ушбу кунларда тутиш билан ҳам мазкур ажру савобларга эришилади, иншааллоҳ.\nЮқоридагилардан оладиган фойдаларимиз:\nШаввол ойида олти кун рўза тутиш фазилати катта амал. Ҳар йили Рамазон рўзасига Шаввол ойи рўзасини ҳам қўшиб тутиб юришлик, умрбод рўза тутганнинг савобларига эриштиради.\nБирга ўн баробар ажр бериш Буюк Роббимизнинг биз бандаларига раҳматидир.\nШаввол ойи рўзасини кетма-кет тутиш мустаҳабдир. Савобли аммалларда мусобақа қилишга буюрилганмиз. Шундан келиб чиқиб, Шаввол ойида бошқа иш билан банд бўлиб қолмаслик ва бу кунларнинг рўзасини қолдирмаслик учун ҳар ким ғайрат қилиши лозимдир.\nМазкур кунлардаги рўзани Шаввол ойининг ҳоҳ аввалида, ҳоҳ ўртасида ҳоҳ охирида узлуксиз тутиш мумкин. Ёки Шаввол ойи давомида кун оралатиб тутиш ҳам дурустдир. Аллоҳ таоло банданинг ушбу амалини қабул этса, иншааллоҳ ваъда қилинган ажрга сазовор этади.\nШаввол ойида рўза тутмоқчи бўлганлар аввал Рамазондан қолган қазосини тутади, кейин эса, олти кунлик рўзани тутади. Чунки ҳадисда Пайғамбаримиз соллаллоҳу алайҳи васаллам: «Ким рамазон рўзасини (тўла) тутиб, ...», деганлар.\nБундан Рамазоннинг қазоси зиммасида бўлганларга ўша қазосини адо этмагунча рўза тутди, дейишлик тўғри бўлмаслиги маълум бўлади. Чунки суннат ва мустаҳаб амални бажариш, зиммадаги фарз-вожибнинг қазосини адо этишдан кейин туради.\nШуни ҳам унитмаслигимиз лозимки, биз мусулмонларга Рамазон ҳайити куни, Қурбон ҳайити куни ва ташриқ кунлари – зулҳижжа ойининг 11-12 ва 13- кунлари (яъни, Қурбон ҳайитининг 2-3- ва 4-кунлари)да рўза тутмаслик буюрилгандир.\nМанбалар асосида Акмалхон Аҳмедов тайёрлади


Молия вазири нима учун ҳокимлар ва бошқа амалдорларнинг қиммат автомашина олаётгани ҳақидаги саволга жавоб берди - Darakchi\nЖАМИЯТ 18.11.2020, 18:59\nАввал хабар бергнимиздек, Олий Мажлис Қонунчилик палатасида давлат бюджетига бағишланган ялпи мажлис бўлиб ўтди.\nУнда Молия вазири Тимур Ишметовга нима учун ҳокимлар ва бошқа амалдорларнинг қиммат автомашина олаётгани ҳақида савол берилди.\nМолия вазири Тимур Ишметов бу ҳолатларга Молия вазирлиги танқид билан қарашини, амалдорлар иқтисодий инқироз пайтида бирор харидни амалга оширишдан олдин нафақат қонун, балки мантиқ билан иш тутиши кераклигини таъкидлади. Бу ҳақда йиғилишда иштирок этган депутат Расул Кушербаев хабар берди.\n"Демак, бунга йўл қўяётган масъулларда оддий мантиқ билан фикрлаш қобилияти ҳам йўқ. Лекин "кресло"да ўтиришибди", дея хулосага келган депутат.\nЎз навбатида маҳаллий бюджетларга молиявий мустақиллик беришни давом эттириб, очиқлик ва ошкоралик сиёсатини таъминлаш кераклигини билдирилди.\nМолия вазири жамоатчиликнинг эътирозидан кейин қайси амалдор қанақа автомашина олиши мумкинлигини аниқ белгилаб қўйиш тўғрисида Ҳукуматдан махсус топшириқ бўлгани ва тез орада шундай ҳужжат ишлаб чиқилишини маълум қилди.\nЭслатиб ўтамиз, мазкур йиғилишда Мактабгача таълим вазири ўринбосари Мақсуд Йўлдошевнинг қўнғироқ қилган Хуршид исмли шахсга жавобан, “Обқочишга мажбурмиз энди, нима қиламиз”, деган сўзлари тўғридан тўғри эфирга кетиб қолди.\nБюджет маблағларидан қимматбаҳо автомобиллар сотиб олган давлат бошқаруви органлари номи эълон қилинди


COVID-19 учун СЭСга топширилган тест натижаси кечикаётгани учун томографияга навбат кўпайди. Термизда одамлар тунги 3 да рўйхатга ёзилмоқда\n21 апрел 2021, Тошкент вақти: 21:55\nТермиз шаҳрида жойлашган “Машҳура” тиббиёт марказига эшиги ойинасига илинган эълон, 14 сентябрь, 2020\nСурхондарё вилоят, Термиз шаҳридаги “Машҳура” тиббиёт марказида компьютер томографияси учун мижозлар тунги соат 3 да навбатга ёзилмоқда.\nКлиникадан олинган маълумотга кўра, ўпка ва нафас йўлларини текширтиришни истаган беморлар сони ортмоқда ва клиника кунига 40 беморни текширувдан ўтказишга аранг улгурмоқда.\nОзодлик суҳбатлашган сурхондарёлик шифокор ва беморларга кўра, аҳоли орасида коронавирусга чалиниш ва пневмония билан касалланиш ҳолатлари кескин ошган.\nШу боис, ўзида COVID-19 аломатларини сеза бошлаганлар, Санитария ва эпидемиологик осойишталик агентлиги лабораториялари ёки хусусий клиникаларда тест учун навбат кутиш ўрнига, дарҳол ўпкани текширтиришга ошиқмоқда.\nТермиз шаҳрининг Бўстонлиқ маҳалласида яшайдиган 29 яшар Дилрабо Йўлдошева 14 сентябрь куни шаҳардаги “Машҳура” тиббиёт марказида компьютер томографиясидан ўтгани ва бунинг учун тунги соат 3 да навбатга ёзилганини айтди.\nТермиздаги "Машҳура" тиббиёт бирлашмаси биноси, 14 сентябрь, 2020\nДилрабо 8 сентябрда турмуш ўртоғида COVID-19 аломатларини кузата бошлаган, 2 кун сўнгра ўзи, яна бир кун ўтиб укасида иситма кўтарилгач, коронавирусга тест топшириш ҳаракатига тушган.\nУнинг айтишича, аввалига эри учун Санитария ва эпидемиологик осойишталик агентлиги Сурхондарё вилоят марказига тест топшириш йўлини қидирган.\nАммо, сўраб-суриштиргач, бунинг учун олдин “Тез ёрдам” хизмати орқали буюртма бериш кераклиги, 2 кун ичида ундан тест учун таҳлил олиниши, натижани эса яна камида 4 кун кутишига тўғри келишини аниқлаган.\n- Таниш-билиш қилиб юриб, СЭСга (Санитария ва эпидемиологик осойишталик агентлигининг халқ орасида ёйилган эски номи – таҳр.) тест топширдим. Лекин натижаси чиқавермади. Кейин хусусий клиникага бордим. Улар қондан таҳлил олиб, вирус йўқ, дейишди. Орадан 1 кун ўтиб, иситма укамга ўтди. Кейин хавотир олиб, томография қидиришга тушдик, чунки тестни натижасини кутиб ётсак, пневмония кучайиб кетиши мумкин. Бутун Сурхондарёда битта “Машҳура” хусусий клинкасида ишлаяпти экан. Борсак, эшигига ёзиб қўйибди: “Кечаси соат 3 да келиб, навбат олиш мумкин”, деб. Иситма ичида эрим иккаламиз бориб, машина ичида кутиб, кечаси навбатга ёзилдик. 14 сентябрь куни эрталаб соат 10 да томография қидирдик, қарасак икки томонлама пневмония бошланган.\nДилрабога кўра, Санитария ва эпидемиологик осойишталик агентлигининг вилоят марказига топширилган тест натижаси 14 сентябрь оқшом - таҳлил намунасини топширганидан 3 кун, коронавирус аломатлари кўрина бошлаганидан 6 кун ўтиб чиққан ва унга коронавирус юққани аниқланган. Аммо, бу орада унда иккитомонлама пневмония бошланиб улгурган.\nДилрабо ўзининг ўпкасини текширтирган куни, компьютер томографияси учун 60 дан ортиқ одам навбатга ёзилган рўйхатни кўрганини айтди.\n“Машҳура” тиббиёт марказининг Озодлик қўнғироғига жавоб берган ходими, томография учун одамлар тунги соат 3 да навбатга ёзилаётганини тасдиқлади.\n“Навбатга кечаси соат 3 дан ёзяпмиз, чунки одам жуда кўп. Кунига 40 тадан ошиқ одамни аппаратга туширмаймиз. Шунга шунақа навбат қилиб қўйилган. Касал жуда кўп. Қолганларини кейинги кунга қолдиряпмиз. Чунки, компьютер қизиб кетаяпти. Ҳаммаси ҳам ўпкасини текширтирадиганлармас, бронхитлар бор, бошини текширтираман, деганлар бор”, деди клиниканинг ўзини таништирмаган ходими.\nБу ходим, баъзилари иситма билан текширувга келаётган беморлар нега айнан тунги соат 3 да навбатга ёзилаётгани сабабларини очиқлай олмади.\nШунингдек, айнан пневмонияга чалинаётган беморлар кўриги бўйича саволларга клиника бош врачи Абдусамат Норқобулов жавоб бериши, аммо врач фавқулодда банд бўлгани боис, ундан ҳозирча маълумот олиш жуда мушкуллигини айтди.\nКлиника ходимининг қўшимча қилишича, шу кунда вилоят бўйича компьютерли томография қурилмаси фақат 2 та хусусий клиника – Термиз шаҳрида “Машҳура” хусусий тиббиёт маркази ва Шеробод туманидаги “Евромед” клиникасида ишлаб турибди:\n“Қолган клиникалардаги машиналар бузилган. Чунки тўхтовсиз ишлаганига компьютерлар қизиб кетяпти. Олдинига кунига 70 та, кейин 60 тага туширдик. Ҳозир кунига 40 тача одамни томография қиляпмиз. Биздан ташқари, шу Шерободдаги “Евромед” клиникасида 1 та машина ишлаб турибди”.\nТермиз шаҳар тиббиёт бирлашмасида ишлайдиган врачнинг Озодликка айтишича, компьютерли томография қурилмаси Сурхондарё вилояти бўйича 3 та хусусий клиника ва вилоят тиббиёт бирлашмасидагина бор.\n“Битта шу “Машҳура” клиникасидаги ишлаб турибди ҳозир. Одамларни кўпайганига сабаб – пневмония. Жудаям кўпайган, лекин оғир формаси оз, 3-4 фоиз, ўлим сониям шунча, менимча. Лекин, одамларда ваҳима кучайган. Ковид симптомлари кўриниши билан томографияга чопяпти. Чунки, коронавирус чиқса ҳам, нафас қисиш бошланиши билан яна барибир ўпкани текширтириш керак бўлади. Шунга одамлар ковид тестни ҳам кутиб ўтирмай, ўпкани текширтиряпти”, дейди исмини ошкор қилмаётганимиз врач.\nУнинг айтишича, давлат тизимлари орқали коронавирус тестини вақтида топширолмаган беморлар, хусусий клиникада ўпкасини текширтириб, ўзини ўзи даволашга мажбур бўлмоқда:\n“Интернетда ҳозир пульмонологлар бор – бепул тиббий ёрдам бераман, деган. Шуларга телефон қилиб, назначение олиб, уйида даволаниб ётибди. Бундай олганда, пневмония бўлиб қолганларнинг асосий қисми уйида ўзини ўзи даволаяптида. Чунки, давлатни шифохоналарида врач йўқ, пульмонологлар умуман етишмайди. Йўталиб, нафаси қисила бошлаганлар, томография қилдириб, Интернетдан назначение олиб, даволаняпти”.\nОзодлик Сурхондарё вилоятидаги компьютерли томография қурилмаларининг аслида мавжуд ва шу кунда ишлаб турган сонига оид тиббиёт ходимларидан олинган маълумотга бирор расмий изоҳ ололмади. Сурхондарё вилоят Соғлиқни сақлаш бошқармасидан кун давомида жавоб олишнинг имкони бўлмади.\nАммо, ўпкани текширтириш истагида бўлганлар нафақат Сурхондарё балки, Самарқанд ва Тошкент шаҳрида навбат кутаётгани кузатилмоқда.\nЖумладан, Самарқанд шаҳридаги Zarmed хусусий клиникаси мижозларни бир ёки икки кун аввалдан навбатга ёзаётгани маълум бўлди.\n15 сентябрь куни мижоз тариқасида боғланган мухбир саволларига жавобан, клиника ходими хасталар аввалгидан кўпайганини айтди. Маълум бўлишича, бу ерга келаётган мижозлар орасида ҳам ўпка ва нафас йўлларидаги хасталиклардан шикоят қилаётганлар сони ортган.\n“Кунига 40 тадан кўп бўлаяпти бизда текширув. Ҳаммаси ҳам пневмониямас, бошқа касалликлар ҳам бор”, деди клиника ходими.\nОзодлик Тошкент шаҳрида компьютерли томография қурилмаси билан жиҳозланган қатор хусусий клиникалар ва тиббиёт бирлашмаларида ҳам мижоз фавқулодда кўпайгани, камида 2 соат, кўпи билан 1 кун навбат кутиш кераклиги ҳақида жавоб олди.\nТошкент шаҳридаги “Тез ёрдам” хизматида ишлайдиган умумий амалиёт шифокорига кўра, бу вазият - COVID-19 учун тест олиш тизимининг эҳтиёжни умуман қоплай олмаётгани оқибатида юзага келган:\n“COVID-19 тест топшириш ва унинг натижаси чиқиши Тошкентда ҳалиям камида 10 куни, бўлмаса ҳафталарга чўзиляпти. Мана вилоятлардаям энг тез 4 бўлмаса, 1 ҳафта кутишяпти. Айрим вилоятларда 10 кун. Буни ичида вирус ўпкага ўтиб, икки томонлама пневмония ривожланиб кетаяптида. Шунга ҳамма МСКТ (мультиспирал томография)га югуряпти”.\nБу шифокорга кўра, бундай беморлар сони жуда кўп ва улар, миллиардлаб маблағ ажратилаётган давлат соғлиқни сақлаш тизими статистикасида умуман акс этмаяпти.\n“Ўзи оёғи билан юриб, томографияга борган беморларни қўлида ковид справкаси бўлмайди, бўлса, боролмасдида. Хусусий тартибда текширувдан ўтади, хусусий тартибда врач ёки ҳамшира ёллаб даволанади. Оғир формасига ўтиб кетсагина, “Тез ёрдам” билан шифохонага тушади – ўшандан кейин уларга пневмония ташхиси қўйилади, кейин врач ковид анализга йўлланма беради, у ёғи яна камида 3 кунлик процесс. Хуллас, вазият аллақачонлар назоратдан чиқиб кетган”, дейди Озодлик билан микрофонсиз суҳбатлашган тошкентлик шифокор.\nШу кунда, Интернет тизими орқали беморларга бепул ёрдам кўрсатаётган пульмонолог шифокорнинг айтишича, кейинги пайтларда Ўзбекистонда кўпайиб кетган пневмония касаллигини COVID-19 касаллигини келтириб чиқараётган коронавирус инфекцияси қўзимоқда:\n“Аниқ коронавирус қўзғаяпти, шахсан менда бунга шубҳа йўқ. Фақат, бир тест топширганда коронавирус чиқмаяпти. Баъзиларда икки ёки учинчи текширувда чиқяпти. Баъзилар вақтида даволанишни бошлагани учун, уларда умуман чиқмаяпти. Лекин, даволанмаганларда 4 кун, 1 ҳафта ичида пневмония иккитомонлама ривожланиб кетяпти. Шунинг учун, ковидга тест топширмай, томография қилдирганлар, бир тарафдан тўғри қиляпти. Фақат, бунда жуда эҳтиёт бўлиш керак – нафас тезлашиб, сиқиш бошланмагунча МСКТ қилдириш соғлиққа жуда хавфли, шуни унутмасли керак”.\nИсмини ошкор қилмаётганимиз пульмонолог кузатувларига кўра, ҳозир пневмония ўтган йилгига нисбатан 10 баробарга ошиб кетган:\n“Шахсан менинг ўзимнинг кузатувимга кўра, 10 баробарга ошиб кетган. Жуда кўп, жуда кўп. Асосан енгил форма, ўлим сони оз. Асосий қисми уйида даволанаётганиям тўғри, чунки шифохоналар тўлган, врачлар йўқ. Коронавирус ўрта ва оғир кечган беморларда, дарҳол пневмония бошланади. Шунинг учун, даволаниш қанча тез бошланса, яллиғланиш фоизи шунча оз бўлади. Даволаниш жараёниям оғирмас, қонни суюлтирадиган укол ва таблеткалар ичиб, уйида ётиши керак”.\nЎзбекистонда пневмония касаллиги ёйилиб бораётганини Соғлиқни сақлаш вазирлиги расмийлари ҳам қайд этган, аммо бу борадаги аниқ статистик рақамлар жамоатчиликка тақдим қилингани Озодликка маълум эмас.\nШу йилнинг 4 августида Коронавирусга қарши кураш штаби аъзоси, профессор Ҳабибулло Оқилов мамлакатда коронавирусдан ўлаётганлар сони расмий статистикада кўрсатилганидан анча кўпроқ экани тан оларкан, қолган ўлимлар пневмония, деб ҳисобланаётганини айтган эди.\n“Расмий статистикада берилган ўлимлар сони билан реал ҳаётдаги ўлимлар сони ўртасида фарқ бор. Уйида даволанишга ҳаракат қилиб, кейин оғир аҳволда олиб келинган беморлар 1-2 кун ётиб, кейин вафот этадиган бўлса ва келган пайтда қўлида таҳлил (тест) натижаси бўлмаса, яъни клиникада таҳлил олиниб, тасдиқланмаган бўлса, улар статистикада коронавирусдан ўлган деб ҳисобланмайди, пневмония бўлиб ҳисобланади”, деган эди Ҳ. Оқилов.\nАммо, расмий ўшанда ҳам пневмонияга чалинган ёки ўлган беморлар сони ҳақида бирор маълумот бермаган. Қўшни давлатлар - Қирғизистон ва Қозоғистонда коронавирус ва пневмониядан ўлганлар сони бирлаштирилган. Бунга пневмонияни ҳам коронавирус келтириб чиқараётгани сабаб қилиб кўрсатилган.\nАйни пайтда, Ўзбекистонда мавжуд компьютер томографияси қурилмалари аниқ сони ҳам Озодликда йўқ.\nАммо, Наманган, Андижон, Самарқанд, Сурхондарё вилоятларида ишлаётган 10га яқин врачдан олинган маълумотга кўра, вилоятлардаги марказий тиббиёт бирлашмаларида 1 тадан, хусусий клиникалардан эса 1 ёки 2 тадан шундай қурилма бор, Тошкент шаҳрида эса бундай қурилма мавжуд бўлган тиббиёт муассасалари сони 10тадан ортмайди.\nБу қурилма нархи 60 минг АҚШ долларидан бошланиб, 250 – 300 минг АҚШ долларигача баҳоланади.\nШифокорларга кўра, сўнгги бир неча йил ичида асосан хусусий клиникалар томография қурилмалари билан жиҳозланган, боиси ҳукумат қарори билан уларга қатор имтиёзлар берилган.\nЖумладан, Ўзбекистон президенти 2017 йил 1 апрелида “Соғлиқни сақлаш соҳасида хусусий секторни янада ривожлантириш чора-тадбирлари тўғрисида” ҳамда ўша йилнинг 29 декабрида “Хусусий тиббиёт ташкилотларини янада ривожлантириш бўйича қўшимча шарт-шароитларни яратиш тўғрисида”ги қарорларни имзолаган эди.\nБу қарорлар билан хусусий клиникалар шуғулланиши мумкин бўлган ихтисосликлар тури 50 тадан 129 тага кўпайтирилган, уларга 2022 йил 1 январгача солиқ ва божхона тўловлари бўйича имтиёзлар берилди. Ўша йилда хусусий тиббиёт муассасалари сони 3 ярим мингта бўлган бўлса, 2020 йилнинг 1 июнига келиб, уларнинг сони 5 минг 612 тага етган.


Боланинг бўйи ўсмай қолишига нима сабаб бўлади? - 12.06.2022, Sputnik Ўзбекистон\nБоланинг бўйи ўсмай қолишига нима сабаб бўлади?\nБола бўйи ўсмаслигининг қатор сабаб ва омиллари мавжуд. 12.06.2022, Sputnik Ўзбекистон\nТОШКЕНТ, 12 июн — Sputnik. Тиббиёт фанлари номзоди Насиба Алимова боланинг бўйи ўсмай қолишига нима сабаб бўлиши ҳақида маълумот берди.Шифокорнинг сўзларига кўра, инсон бўйининг ўсиши гипофиз бези ишлаб чиқарадиган гормонга боғлиқ. У инсон аъзо ва тўқималарида оқсил ҳосил бўлишини тезлаштиради. Шу билан бирга, агар организм кучсиз аҳволда бўлса, у шунчаки ўсишдан тўхтайди.Таъкидланишича, бола бўйи ўсмаслигининг қатор сабаб ва омиллари мавжуд. Юқорида келтирилган таҳлиллар орқали аниқланади. Биринчи навбатда, ўсишдан тўхташ ирсият билан боғлиқ бўлиши мумкин. Боланинг меъёрий ўсишида 100 та ген муҳим роль ўйнайди.Бўйи паст ота-онадан туғилган боланинг узун бўйли бўлиши кам кузатилади. Бўй ўсишига организмдаги айрим гормонларнинг кўп ёки камлиги ҳам таъсир қилади. Қалқонсимон ва буйрак усти безларида етиладиган гормонлар ўсиш гормонлари дейилади. Шу боис эндокрин тизимдаги турли издан чиқишлар бўй ўсишидаги патологияларга олиб келади.Баъзида буйрак, юрак, ўпка ва ҳазм аъзоларидаги сурункали касалликлар ҳам бўй ўсишини тўхтатади. Бошқа сурункали касалликлар тонзиллит (ангина), холецистит (ўт қопи яллиғланиши) одатда бўй ўсишига салбий таъсир қилмайди. Аммо бундай ҳолларда иштаҳа йўқолади, бу эса бўй ўсишини пасайтиради.Шифокор агар болада паразитлар бўлса ҳам бўй ўсишида муаммолар туғилишини қайд эди. Шунинг учун ички организм фаолияти нормал йўлга қўйилса, бўй ўсишда давом этади.\n© Fotolia / Guido GrochowskiВесы и измерительная лента\nБола бўйи ўсмаслигининг қатор сабаб ва омиллари мавжуд.\nТОШКЕНТ, 12 июн — Sputnik. Тиббиёт фанлари номзоди Насиба Алимова боланинг бўйи ўсмай қолишига нима сабаб бўлиши ҳақида маълумот берди.\nШифокорнинг сўзларига кўра, инсон бўйининг ўсиши гипофиз бези ишлаб чиқарадиган гормонга боғлиқ. У инсон аъзо ва тўқималарида оқсил ҳосил бўлишини тезлаштиради. Шу билан бирга, агар организм кучсиз аҳволда бўлса, у шунчаки ўсишдан тўхтайди.\n“Демак, болангизнинг ўсмаётганини сездингизми, биринчи галда шифокор-эндокринологга учраб, уни тўлақонли текширувдан ўтказишингиз керак. Шифокор УТТ ҳамда қонда гормонлар нисбатини аниқлайди, шунингдек, рентгенография ёрдамида билак суяклари текширилади. Бу — текширув боланинг суяклари ўсиш ҳудудидами ёки йўқми, билиш учун зарур”, - дейди Алимова.\nТаъкидланишича, бола бўйи ўсмаслигининг қатор сабаб ва омиллари мавжуд. Юқорида келтирилган таҳлиллар орқали аниқланади. Биринчи навбатда, ўсишдан тўхташ ирсият билан боғлиқ бўлиши мумкин. Боланинг меъёрий ўсишида 100 та ген муҳим роль ўйнайди.\nБўйи паст ота-онадан туғилган боланинг узун бўйли бўлиши кам кузатилади. Бўй ўсишига организмдаги айрим гормонларнинг кўп ёки камлиги ҳам таъсир қилади. Қалқонсимон ва буйрак усти безларида етиладиган гормонлар ўсиш гормонлари дейилади. Шу боис эндокрин тизимдаги турли издан чиқишлар бўй ўсишидаги патологияларга олиб келади.\nБаъзида буйрак, юрак, ўпка ва ҳазм аъзоларидаги сурункали касалликлар ҳам бўй ўсишини тўхтатади. Бошқа сурункали касалликлар тонзиллит (ангина), холецистит (ўт қопи яллиғланиши) одатда бўй ўсишига салбий таъсир қилмайди. Аммо бундай ҳолларда иштаҳа йўқолади, бу эса бўй ўсишини пасайтиради.\nШифокор агар болада паразитлар бўлса ҳам бўй ўсишида муаммолар туғилишини қайд эди. Шунинг учун ички организм фаолияти нормал йўлга қўйилса, бўй ўсишда давом этади.


БОШ САҲИФА / Европа / Қайддан ўтмаган масжид портлатилди\nРоссияда бир масжид расмий қайдда бўлмагани боис ФСБ тарафидан портлатилди.\n1420 маротаба ўқилди\nСамаранинг Красный Пахарь шаҳрида фаолият олиб борган масжид, расмий қайдларда бўлмагани иддаоси билан ФСБ тараидан ҳавога учурилди.\nАввалда ФСБ нафарлари масжидга тезкор босқин уюштириб, масжид ичида бўлган жамоатни ерга ётқизиб, тинтув ўтқазган. Тинтувда ноқонуний бирор ашё топилмагач, масжидга бомба изловчи ит (Сапёр) киргизиб, “портловчи модда ҳиди бор” иддаоси билан масжидни портлатишга қарор қилган. ФСБ хавфсизлик ташкилоти портловчи моддаларнинг топилганига оид бирор расмий далил келтирмаган.\nМасжид босқинида 53 киши ҳибсга олинган. Уларнинг баъзилари ФСБнинг иддаосига кўра, эҳтимолий Суриядаги жангларда иштирок этганликда гумонланмоқда.\nБелгилар : Қайддан - ўтмаган - масжид - портлатилди -\nБугун сайтимизга кирганлар : 482\nЖаъми сайтимизга кирганлар : 4665041


Россия Марказий Осиёга қурол-яроғ етказиб беришни кўпайтирди | Qalampir.uz\nРоссия Марказий Осиёга қурол-яроғ етказиб беришни кўпайтирди\nОлам\t06 Август 10:24 4099\nРоссия Афғонистондаги урушлар фонида Марказий Осиёга қурол-яроғ етказиб беришни кучайтирмоқда. Бу ҳақда “Коммерсантъ” нашри хабар бермоқда.\nРоссия Қуролли Кучлари Бош штаби бошлиғи Валерия Герасимовнинг сўзларига кўра, ҳарбий-техник ёрдам доирасида қурол-яроғ ва ҳарбий асбоб-ускуналарни қўшимча етказиб бериш ташкил этилган. Шунингдек, террористик таҳдидлардан ҳоли бўлиш учун Ўзбекистон ва Тожикистон ҳудудида бир қатор қўшма машғулотлар ўтказилмоқда.\nКеча, 5 август куни Афғонистон билан чегарадан 20 километр узоқликдаги "Харб майдон" полигонида Россия, Тожикистон ва Ўзбекистон ҳарбийлари ўртасида қўшма машғулотлар бошланган. Ушбу машғулотлар 10 августга қадар давом этади.\nСўнгги маълумотларга кўра, Қўшма Штатлар ўз қўшинларининг 90 фоизидан кўпроғини Афғонистондан олиб чиқиб кетиб бўлди. Бу жараён 31 августга қадар якунланиши кутилмоқда. Штатлар каби НАТОнинг бошқа аъзолари ҳам Афғонистонни тарк этмоқда. Штатлар каби НАТОнинг бошқа аъзолари ҳам Афғонистонни тарк этмоқда. Штатлар каби НАТОнинг бошқа аъзолари ҳам Афғонистонни тарк этмоқда. Жумладан, Италия, Австралия ва Германия кучлари, аллақачон, мамлакатдан чиқиб кетган.\n24 Сентябрь 07:41 46930\n25 Сентябрь 20:55 30706\n24 Сентябрь 13:42 28872\n25 Сентябрь 09:33 25020\n25 Сентябрь 16:47 22438


Бабаев Батыр Давронович\n1914 йилда Тошкент вилояти Қўйлиқ қишлоғида туғилган. Миллати ўзбек. Гвардия катта лейтенанти, 35-гвардия ўқчи дивизияси 118-гвардия артиллерия полки батарея командири. Қизил Юлдуз ордени, II даражали Ватан уруши ордени, Қизил Юлдуз медали билан тақдирланган. Полшанинг Оборники шаҳридаги жангларда қаҳрамонлик ва жасорат кўрсатгани учун 1945 йил 31 майда СССР нинг Олий Кенгаши Президиуми Фармони билан Бобоев Ботир Давронович Совет Иттифоқи Қаҳрамони унвонига сазовор бўлган.\n1908 йилда Марғилон шаҳрида туғилган. Миллати ўзбек. Кичик сержант, 266-ўқчи дивизияси 1006-ўқчи полки қўл пулемёти наводкачиси. Берлин учун жангда қаҳрамонлик кўрсатгани учун 1945 йил 31 майда СССР нинг Олий Кенгаши Президиуми Фармони билан Бобоев Тожи-Али Совет Иттифоқи Қаҳрамони унвонига сазовор бўлган.\n1923 йилда Фарғона вилояти Жон-Кетмен қишлоғида туғилган. Миллати ўзбек. Қўқон шаҳар ҳарбий қисмидан Совет армиясига ҳарбий хизматга чақирилган. Кичик сержант, 81-ўқчи дивизияси 154-алоҳида кузатиш ротаси бўлим командири. Днепр дарёси учун кечган жангларда кўрсатган қаҳрамонликлари учун 1944 йил 15 майда СССР нинг Олий Кенгаши Президиуми Фармони билан кичик сержант Бобоев Тўхтасин Совет Иттифоқи Қаҳрамони унвонига сазовор бўлган.\n1922 йилда Жамбул тумани Узун-Агач қишлоғида туғилган. Миллати ўзбек. 1941 йилда Жамбул туман ҳарбий қисмидан Совет Армиясига ҳарбий хизматга чақирилган. Оддий аскар, 417-ўқчи дивизияси 1369-ўқчи полки автоматчилар ротаси бўлим командири. Сапун тоғи ҳудудларини қўлга тушириш давомида жангавор қаҳрамонлик кўрсатгани учун 1945 йил 24 мартда СССР нинг Олий Кенгаши Президиуми Фармони билан кичик сержант Бобожонов Дадаш Совет Иттифоқи Қаҳрамони унвонига сазовор бўлган.\n1925 йилда Пермс вилояти Фомино қишлоғида туғилган. Улянов вилояти Николо-Черемшанс туман ҳарбий қисмидан Совет Армиясига ҳарбий хизматга чақирилган. Кичик сержант, 139-ўқчи дивизияси 609-ўқчи полки алоҳида кузатув бўлими командири. Улуғ Ватан уруши йилларида жангларда кўрсатган қаҳрамонлик жасорати учун 1945 йил 24 мартда СССР нинг Олий Кенгаши Президиуми Фармони билан кичик сержант Леонид Георгиевич Бабушкин Совет Иттифоқи Қаҳрамони унвонига сазовор бўлган.\n1907 йилда Саратов вилояти Катта Камишенка қишлоғида туғилган. 1926 йилда Тошкент шаҳар ҳарбий қисмидан Совет Армиясига ҳарбий хизматга чақирилган. Гвардия генерал-майори, 23-гвардия корпуси 67-гвардия ўқчи дивизия командири. Иккита орден Қизил байроқ ордени ва I даражали Кутузова ордени билан тақдирланган. Беларусянинг озодлиги учун 1944 йил 22 июлда СССР нинг Олий Кенгаши Президиуми Фармони билан генерал-майор Баксов Алексей Иванович Совет Иттифоқи Қаҳрамони унвонига сазовор бўлган.\n1914 йилда туғилган. Миллати Қозоқ. Қорақолпоқ АССР Қораузоқ туман ҳарбий қисмидан Совет Армиясига ҳарбий хизматга чақирилган. Гвардия сержанти, 73-гвардия ўқчи дивизияси махсус батальон 2-рота бўлим командири. Улуғ Ватан уруши йилларида эришган ютуқлари учун 1944 йил 22 февралда СССР нинг Олий Кенгаши Президиуми Фармони билан Махаш Балмагамбетов Совет Иттифоқи Қаҳрамони унвонига сазовор бўлган.\nБанифатов Иван Сергеевич\n1919 йилда туғилган. Миллати рус. Нукус шаҳридаги ўрта таълим мактабини битирган вакомсамол чақириғи билан авиация ўқув юртида ўқиган. 1943 йилдан Улуғ Ватан уруши аъзоси бўлган. Катта лейтенант, Қизил Балтика флоти 35-Ҳарбий-Ҳаво Кучлари ҳужум авиаполки эскадрил командир ўринбосари. Улуғ Ватан уруши йилларида кўрсатган жасорати учун 1945 йил 6 мартда СССР нинг Олий Кенгаши Президиуми Фармони билан Иван Банифатов Совет Иттифоқи Қаҳрамони унвонига сазовор бўлган.\nБарабаш Афанасий Семенович\n1908 йилда туғилган. Миллати украин. 1941 йилда Қўқон шаҳар ҳарбий қисмидан Совет Армиясига ҳарбий хизматга чақирилган. Гвардия подполковниги, 22-танк полкаси соқчилари қўмондони бўлган. Иккита орден Қизил байроқ ордени ва Александра Невского ордени билан тақдирланган. Қрим учун кечган жангларда кўрсатган қаҳрамонликлари учун гвардия подполковниги Барабаш Афанасий Семенович 1944 йил 16 майда СССР нинг Олий Кенгаши Президиуми Фармони билан Совет Иттифоқи Қаҳрамони унвонига сазовор бўлган.\n1893 йилда Москвада туғилган. Миллати рус. Тошкент шаҳар Куйбишев туман ҳарбий қисмидан Совет Армиясига ҳарбий хизматга чақирилган. Майор, 213-ўқчи дивизияси 1-бўлим штаб бошлиғи. Қизил Юлдуз ордени билан тақдирланган. Днепр дарёси учун кечган жангларда кўрсатган қаҳрамонликлари учун 1943 йил 26 октябрда СССР нинг Олий Кенгаши Президиуми Фармони билан майор Баранов Николай Андреевич Совет Иттифоқи Қаҳрамони унвонига сазовор бўлган.\n1920 йилда Қўқон шаҳрида туғилган. Миллати рус. Қарши шаҳар ҳарбий қисмидан Совет Армиясига ҳарбий хизматга чақирилган. Оддий аскар, 113-ўқчи дивизияси 1292-полки автоматчиси. Уруш йилларидаги фарқли хизматлари учун 1944 йил 3 июнда СССР нинг Олий Кенгаши Президиуми Фармони билан оддий аскар Василию Тимофеевич Белов Совет Иттифоқи Қаҳрамони унвонига сазовор бўлган.\n1920 йилда Беларусия ССР Борисов шаҳрида туғилган. Миллати яҳудий. 1938 йил армияга кетишдан олдин Тошкент шаҳрида яшаган ва ўқиган. Гвардия катта лейтенати, 80-гвардия бомбардимончи авиаполк эскадрили командир ўринбосари. Қизил байроқ ордени ва Қизил Юлдуз орденлари билан тақдирланган. Улуғ Ватан уруши йилларида кўрсатган қаҳрамонликлари учун 1944 йил 4 февралда СССР нинг Олий Кенгаши Президиуми Фармони билан гвардия катта лейтенанти Евел Самуилович Белявин Совет Иттифоқи Қаҳрамони унвонига сазовор бўлган.


ЯЛТИРАГАН ҲАР НАРСА ОЛТИН БЎЛАВЕРМАС ЭКАН... - 6 Января 2018 - www.SheJoT.CoM\nГлавная » 2018 » Январь » 6 » ЯЛТИРАГАН ҲАР НАРСА ОЛТИН БЎЛАВЕРМАС ЭКАН...\nЯЛТИРАГАН ҲАР НАРСА ОЛТИН БЎЛАВЕРМАС ЭКАН...\nОилада тўрт фарзанд эдик: уч опам ва мен. Уч қиздан кейин дунёга келганим сабабми, ёки битта ўғил бўлганим боисми, хуллас, уйимизда ҳамма менинг кўнглимга қарарди.\nЎн олтига киргунимгача эркатой бўлиб юрдим. Раҳматли отам мен учун ҳамма нарсани муҳайё қиларди. Совуқ қиш кунларининг бирида отам юрак хуружи туфайли тўсатдан оламдан ўтди. Бу кўргуликдан анчагача ўзимга келолмай юрдим. Нима бўлганда ҳам кўникишга мажбур эдим.\nОнам ва опаларимни ўйлаб, оз бўлса-да, рўзғорга фойдам тегсин, деб ўқишдан сўнг қариндошимизнинг дўконида сотувчилик қила бошладим. Уч йил кўз очиб юмгунча ўтиб кетди.\nКоллежни тамомладим. Институтга ҳужжат топшириш ўрнига ижарага дўкон олдим. Икки йил деганда ўзимизни тиклаб олдик. Энди ҳаётимиз анча яхши томонга ўзгара бошлади.\nШу орада Шоҳиста опамни турмушга бердик. Сўнг онам ва қариндошлар мени уйлантириш пайига тушиб қолишди. Ўзимга қолса ҳали бир-икки йилсиз уйланиш ниятим йўқ эди. Бироқ, онамнинг «Кўзим очиқлигида невара суйишни ҳоҳлайман. Қачонгача келишингни кутиб, зерикиб ўтираман. Отанг раҳматли бўлганида аллақачон уйлантириб қўярдик» деган гапларидан кейин розилик бердим.\nУйдагилар ва қариндош-уруғ қиз излашга тушишди. Мана энди ҳаётнинг ширин, шу билан биргаликда анчайин жиддий ва масъулиятли дақиқалари бошланаётганди. Тўғри-да, бир умр бирга яшайдиган тан маҳрам, йўлдош танлаш масаласи, менимча, ҳар қандай манаман деган йигитни ўйлантириб қўйса керак. Менга ёққанига ўзим маъқул келмайман ёки уйдагилари беришмайди. Хуллас, қиз қидириб, икки-уч ой овора бўлдик.\nВа ниҳоят, онамнинг дугонаси Раҳима ҳоланинг қўшниси Нафиса исмли қиз билан бир-биримизга маъқул келдик. Ҳижоб ўраган, оппоққина бу қиз биринчи учарашувдаёқ менга ёқиб қолди. Унинг ҳижобда эканлигидан иболи, ҳаёли, оқила қиз бўлса керак деб ўйладим. Ҳатто, суюнганимдан ўз бахтимни топиб бергани учун Раҳима холага тўйимизда бошдан-оёқ сарпо қилишга ваъда бердим. Шу тариқа не орзу-умидларда тўй қилиб, элга ош бердик. Бир ойларча бахтли ҳаёт кечирдик.\nТўйдан бир ойлар чамаси вақт ўтгач, Нафиса турли арзимаган баҳоналар топиб, жанжал чиқара бошлади. Менга ва онамга бўлган муносабати ёмон томонга ўзгараверди. Бора-бора бизни ҳурмат қилмай қўйди. Ҳатто, уй ишларини ҳам бутунлай онамга юклайдиган бўлди.\nМен-ку майли, лекин онамга қилган муносабатини кўриб, у билан ажрашишга қарор қилдим. Шу пайтгача кўзимга оғир-вазмин, иболи, ҳаёли бўлиб кўриниб юрган бу «ҳижобли фаришта» аслида ниқобдаги ялмоғиз эканлигини кўрсата бошлади.\nБир-икки марта ота-онасини чақириб, вазиятни ётиғи билан тушунтирдик. Улар ҳам қизларини койиб, маслаҳат бериб кетишди. Ахир, ҳар бир ота-она фарзандининг бахтини истайди. Бироқ уринишимиз фойда бермасди. Нима қилишни билмай, бошимни чангаллаганча ўйга толардим.\nБир куни Нафиса билан ажрашишга, ортиқ ўзимни ҳам онамни ҳам қийнамасликка қарор қилдим. Бироқ, онамнинг «Сабр қил ўғлим инсоф бериб, ўзига келиб қолар, маҳалла-куй олдида мени шарманда қилма» дея ҳўнг-ҳўнг йиғлаши Нафиса билан ажрашишга имкон бермади.\nОнам бечора менинг пешонамга ажрашган деган тамға ёзилишидан қўрқиб яшарди. Шунинг учун келинидан қанчалик зуғум кўрмасин, ҳаммасига чидарди. Нафисанинг ҳарҳашаларига чидаш, ҳатто, эркак бўла туриб баъзида менга оғирлик қиларди.\nБу ҳаётнинг синови эканлигига, ҳали ҳаммаси изига тушиб кетишига ишониб Нафиса билан салкам уч йил яшадим. Шу орада қизим Нигина туғилди. Унинг туғилиши оиламизга қувонч олиб келди. Онам ҳам, мен ҳам бундан бениҳоя суюндик. Энди Нафисага инсоф кириб қолар, деб ўйладик.\nЙўқ, бундай бўлмади, у мени ва онамни беҳурмат қилгани каби ўз фарзанди, яъни қизимиз Нигинани ҳам қадрламас, унга меҳрсиз эди. Жигарбандига бу қадар беэътибор ва меҳрсиз онани биринчи марта кўришим. Бўлди ортиқ сабрим етмасди. У билан ажрашишга қарор қилдим, онамга ҳам ётиғи билан тушинтириб, вақт борида Нафиса билан орани очиқ қилиш кераклигини, кейин кеч бўлиши мумкинлигини уқтирдим. Шундай қилиб, Нафиса билан ажрашдим.\nУнинг қизимизга бўлган салбий муносабати юзасидан судга ариза бериб, Нигинани ўзим билан олиб қолдим. Нафиса оналик ҳуқуқидан маҳрум этилди. Лекин у бундан заррача ҳам ачинмади, тушкунликка ҳам тушмади. Ҳатто хурсандчилигини яширмай, суд залидан «Энди эркин қушман, билганимдай яшайман» дея кулиб чиқиб кетди.\nИнсонинг ташқи кўринишига, кийинишига қараб баҳо бериб бўлмаслиги менинг ҳаёт йўлимда ўз исботини топди. Ташқи кўриниш алдамчи бўлишига яна бир бор амин бўлдим. Зеро, «ялтираган ҳар нарса ҳам олтин бўлавермайди» деган мақол бежиз айтилмас экан.\nБошимга тушган кўргиликларни ҳеч бир йигитга раво кўрмайман!\nКатегория: HIKOYALAR / ХИКОЯЛАР | Просмотров: 372 | Добавил: iphone | Рейтинг: 0.0/0


17 февраль — Халқаро Қизил Хоч қўмитаси ташкил топган кун (1863 йил, Женева) - zarnews.uz\n17 февраль — Халқаро Қизил Хоч қўмитаси ташкил топган кун (1863 йил, Женева)\nХалқаро Қизил Хоч ва Қизил ярим Ой ҳаракати - умумжаҳон, инсонпарварлик ҳаракати. 1863 йилда асос солинган. Мазкур ҳаракат 3 тузилма - Халқаро Қизил Хоч қўмитаси (ҲҚХҚ); Халқаро Қизил Хоч ва Қизил ярим Ой жамиятлари федерацияси (ХҚХ ва ҚЯОЖФ): Қизил Хоч ва Қизил ярим Ой Миллий жамиятлари (МЖ)дан иборат.\nХалқаро Қизил Хоч ва Қизил ярим Ой ҳаракати учала тузилмасининг фаолият ваколатлари Халқаро Қизил Хоч ва Қизил ярим Ой ҳаракатининг Устави (1986) ва Севилья битими (1999) асосида белгиланган.\nХалқаро Қизил Хоч қўмитаси инсонпарварлик ташкилотидир. Асосан, қуролли тўқнашувларда жабрланганлар, қуруқлик ва денгиздаги ярадор ва бемор ҳарбий хизматчилар, ҳарбий маҳбуслар, аҳолига ёрдам бериш, шунингдек, ҳарбий низолар ва бошқа фавқулодда вазиятлар оқибатида ажралиб қолган ҳамда бедарак йўқолган шахсларни қидириш вазифасини бажариб, бетараф воситачи сифатида инсонпарварлик ёрдами кўрсатади. Тинчлик соҳасидаги фаолият учун Нобель мукофоти билан тақдирланган (1917, 1944, 1963 йиллар). Қароргоҳи Женева шаҳрида. Халқаро Қизил Хоч ва Қизил ярим Ой жамиятлари федерацияси 1919 йил тузилган инсонпарварлик ташкилоти. Дунёнинг 181 мамлакати Миллий жамиятларини бирлаштиради (2004).\nАсосан, табиий офатларга тайёрланиш ва уларга муносабат билдиришда Миллий жамиятларга ёрдам бериш, табиий офатлар, техникавий ва саноатдаги авариялар, фалокатларда алоҳида халқаро инсонпарварлик ёрдами кўрсатишга оид амалларни ташкил этиш ва мувофиқлаштириш, аҳоли саломатлиги профилактикаси, энг муҳтож кишиларга қараш ва уларга тиббий-ижтимоий ёрдам кўрсатишни таъминлаш, аҳолига 1-ёрдам кўрсатишга ўқитиш, кўнгиллиликни ривожлантириш вазифаси билан шуғулланади.\nХҚХ ва ҚЯОЖФ фаолиятини Котибият таъминлаб туради. У Женева шаҳрида жойлашган. Қизил Хоч ва Қизил ярим Ой Миллий жамиятлари — хукуматлари Женева конвенцияларига имзо чеккан мамлакатлардаги Миллий жамиятлар. Қоидага кўра, ҳар бир мамлакатда фақат битта Қизил Хоч ёки Қизил ярим Ой Миллий жамияти тузилиши мумкин.\nЎзбекистон Қизил ярим Ой жамияти 1925 йилда ташкил этилган бўлиб, 1992 йилда мустақил Миллий жамият мақомига эришди. 1995 йилда Халқаро Қизил Хоч қўмитаси томонидан эътироф этилиб, Халқаро Қизил Хоч ва Қизил ярим Ой жамиятлари федерациясига аъзо бўлди.\n“Ўзбекистон миллий энциклопедияси”. Т.9.


28 январь куни Ўзбекистонда содир бўлган энг муҳим хабарлар дайжести – Газета.uz\nМактаб таълимидаги муаммоларни танқид қилган президент, кичик қизалоқни айиқлар вольерига ташлаб юборган аёл, бюджетдан 100 млрд сўм ажратилган 1hls платформаси, Фарғонада қуриладиган Ўзбекистондаги илк экошаҳар, Ўзбекистондан хорижга кўчиб кетган 20 мингдан ортиқ фуқаро ва бошқалар — «Газета.uz» нинг 28 январдаги энг муҳим хабарлари дайжестида.\nLotinchada 28 январ 2022, 22:00 Жамият\nТошкент ҳайвонот боғида аёл киши кичик қизалоқни 5 метр баландликдан айиқлар вольерига ташлаб юборди. Бола фақат тушиш натижасида жароҳат олди. Аёлнинг қилмиши сабаблари ўрганилмоқда.\nШу йилнинг 1 апрелидан 2025 йил 1 январигача чакана савдо, умумий овқатланиш ва хизмат кўрсатиш субъектлари учун ижтимоий солиқ ставкаси 1% этиб белгиланади.\nНурота тумани ҳокими Умарбек Халилов Экология ва атроф-муҳитни муҳофаза қилиш давлат қўмитаси раисининг биринчи ўринбосари лавозимига тайинланди.\nПрезидент қарорига асосан эндокрин касалликлар мавжуд оилаларга махсус тайёргарликдан ўтган патронаж ҳамшираси бириктирилади. Ҳар йили камида бир марта 40 ёшдан ошган аҳоли қандли диабет учун мақсадли скринингдан ўтказилади. Қолаверса, 25 ёшдан ошган беморларга инсулин, метформин ва бошқа дори воситалари бепул берилади.\nҚозоғистон электр энергиясидаги узилиш Сирдарё ИЭС туфайли рўй берганини тасдиқлади (2-қисм)\nМарказий Осиё зулматда. Аварияга нима сабаб бўлди, у такрорланиши мумкинми, энергия ҳалқаси қандай тузилган? (1-қисм)